Na Yehowa Ƒe Nunanawo Naɖe Vi Na Wò Bliboe—Aleke Nàwɔe? | Nusɔsrɔ̃\n“Nye Yehowae nye wò Mawu, nyee nye ame si fiaa nu wò be wòaɖe vi na wò.”—YESAYA 48:17.\nHADZIDZI: 117, 114\nNu kae ate ŋu ana be Yehowa ƒe nunana aɖewo nato mía ŋu?\nAɖaŋuɖoɖo kawoe ate ŋu akpe ɖe mía ŋu be Biblia ƒe akpa sia akpa naɖe vi na mí?\nAleke nyati siwo wotana na ɖeviwo kple sɔhɛwo kpakple agbalẽ siwo míemana na amewo xexlẽ ate ŋu aɖe vi na mí?\n1, 2. (a) Aleke Yehowa Ðasefowo bua Biblia lae? (b) Biblia ƒe akpa kae vivia nuwò?\nMÍ Yehowa Ðasefowo, míelɔ̃ Biblia la ale gbegbe. Emenyawo faa akɔ na mí, enaa mɔkpɔkpɔ mí, eye mɔfiafia siwo dzi míate ŋu aka ɖo la le eme na mí. (Romatɔwo 15:4) Menye amegbetɔwo ƒe susue woŋlɔ ɖe eme o, ke boŋ “Mawu ƒe nya” ye wònye.—1 Tesalonikatɔwo 2:13.\n2 Kakaɖedzitɔe la, Biblia ƒe akpa aɖewo koŋ vivia mía dometɔ ɖe sia ɖe nu. Nyanyuigbalẽawo xexlẽ vivia mía nɔvi aɖewo nu elabena ale si Yesu wɔ nui la nana míekpɔa Yehowa ƒe nɔnɔme nyoameŋuwo. (Yohanes 14:9) Mía dometɔ aɖewo hã lɔ̃a nyagblɔɖigbalẽwo abe Nyaɖeɖefia ene xexlẽ, elabe enana míekpɔa “nu siwo ava dzɔ kpuie la.” (Nyaɖeɖefia 1:1) Psalmowo xexlẽ faa akɔ na nɔvi aɖewo, eye aɖaŋuɖoɖo nyui siwo le Lododowo ƒe agbalẽa me xexlẽ doa dzidzɔ na mía dometɔ aɖewo hã. Edze ƒãa be Biblia nye agbalẽ si nyo na ame sia ame.\n3, 4. (a) Nya kae nàgblɔ tso míaƒe agbalẽwo ŋu? (b) Agbalẽ bubu kawo hãe míetana na ame aɖewo koŋ?\n3 Esi míelɔ̃a nu le Biblia gbɔ o ta la, míefena kple míaƒe agbalẽwo hã o, elabena Mawu ƒe Nya la dzie wotu wo ɖo. Yehowa ƒe nunanae agbalẽ, agbalẽ gbadza, magazine kple nu bubu siwo katã ŋu wotrɔ asi le na mí la nye. Wokpena ɖe mía ŋu mía kplii dome nyona ɖe edzi eye míesẽa ŋu le xɔse me.—Tito 2:2.\n4 Yehowa Ðasefowo katãe woŋlɔ míaƒe agbalẽwo dometɔ geɖe na. Gake woŋlɔ ɖewo na ɖeviwo kple sɔhɛwo kpakple dzilawo koŋ. Eye wotrɔ asi le nyati kple video siwo le míaƒe Nyatakakadiƒea dometɔ geɖe hã ŋu na ame siwo menye Yehowa Ðasefowo o. Esia ɖee fia be Yehowa wɔ ɖe ŋugbe si wòdo be yeatsɔ nu nyui vovovo aɖo kplɔ̃e na dukɔwo katã la dzi.—Yesaya 25:6.\n5. Nu ka wɔwɔe ana Yehowa nakpɔ ŋudzedze ɖe mía ŋu?\n5 Mía dometɔ akpa gãtɔ dina be míakpɔ ɣeyiɣi geɖe ɖe Biblia kple míaƒe agbalẽwo xexlẽ ŋu. Gake etea ŋu dzɔna be míekpɔa ɣeyiɣi agbɔsɔsɔ ma ke ɖe míaƒe agbalẽ ɖe sia ɖe ŋu o. Ke hã, míate ŋu aka ɖe edzi be ne míewɔa míaƒe ɣeyiɣi ŋu dɔ nyuie le Biblia kple míaƒe agbalẽwo xexlẽ kple wo sɔsrɔ̃ me la, Yehowa akpɔ ŋudzedze ɖe mía ŋu. (Efesotɔwo 5:15, 16) Gake afɔku aɖe li si wòle be míaƒo asa na. Eyae nye ka?\n6. Nu kae ate ŋu awɔe be Yehowa ƒe nunana aɖewo nato mía ŋu?\n6 Ne míekpɔ nyuie o la, ate ŋu awɔ na mí be Biblia ƒe akpa aɖewo alo míaƒe agbalẽ aɖewo meka mí o. Le kpɔɖeŋu me, nu kae nèwɔna ne edze abe Biblia ƒe akpa aɖe mesɔ ɖe wò nɔnɔmewo nu o ene? Alo nu kae nèwɔna ne mèle ame siwo koŋ woŋlɔ míaƒe agbalẽ aɖe na la dome o? Ðe nèxlẽa agbalẽ mawo toa eme dzradzradzra alo gbea wo xexlẽ kura gɔ̃ hã? Ne nenemae nèwɔnɛ la, ke nufiame vevi aɖewo siwo ate ŋu aɖe vi na wò hafi la ato ŋuwò. Ke nu kae nàwɔ be wòagadzɔ alea o? Na wòanɔ susu me na wò be Yehowa gbɔe nufiame siwo katã míexɔna la tso. Egblɔ le Biblia me be: “Nye Yehowae nye wò Mawu, nyee nye ame si fiaa nu wò be wòaɖe vi na wò.” (Yesaya 48:17) Le nyati sia me la, míadzro aɖaŋuɖoɖo etɔ̃ aɖewo siwo afia nu siwo míawɔ be Yehowa ƒe nunanawo katã naɖe vi na mí la me.\nNU SIWO NÀWƆ BE BIBLIA XEXLẼ NAÐE VI NA WÒ\n7. Nu ka tae wòle be míaʋu míaƒe dzi ne míele Biblia xlẽm?\n7 Ʋu wò dzi ne èle Biblia xlẽm. Enye nyateƒe be woŋlɔ Biblia ƒe akpa aɖewo na ame alo ƒuƒoƒo aɖe koŋ. Gake Biblia gblɔe eme kɔ be, “Ŋɔŋlɔ blibo la tso Mawu ƒe gbɔgbɔ me, eye wònyo.” (2 Timoteo 3:16) Ema tae wòle be míaʋu míaƒe dzi ne míele Biblia xlẽm. Nɔviŋutsu aɖe ɖoa ŋku edzi na eɖokui ɣesiaɣi be ne yetsɔ ŋutinya ɖeka la, yeate ŋu asrɔ̃ nu vovovowo tso eme. Esia kpena ɖe eŋu wòkpɔa nufiame siwo ɖewohĩ ame bubuwo made dzesii o. Eya ta hafi míaxlẽ Biblia la, anyo be míado gbe ɖa abia Yehowa be wòaʋu míaƒe dzi eye wòana nunya mí be míase nu si wòdi be míasrɔ̃ tso eme la gɔme.—Ezra 7:10; xlẽ Yakobo 1:5.\nÐe nèle agbagba dzem be Biblia xexlẽ naɖe vi na wò bliboea? (Kpɔ memama 7)\n8, 9. (a) Nya kawoe míate ŋu abia mía ɖokui ne míele Biblia xlẽm? (b) Nu kae nudidi siwo gbɔ wòle be Kristotɔ hamemetsitsiwo naɖo la fia mí tso Yehowa ŋu?\n8 Bia nya ɖokuiwò. Ne èle Biblia xlẽm la, tɔ sẽe nàbia ɖokuiwò be: ‘Nu kae nya sia fiam tso Yehowa ŋu? Aleke mate ŋu awɔ eŋudɔ le nye agbe me? Aleke mate ŋu azãe atsɔ akpe ɖe ame bubuwo ŋu?’ Ne míebiaa nya siawo la, Biblia xexlẽ aɖe vi na mí geɖe wu. Na míawɔ eƒe kpɔɖeŋu. Biblia gblɔ nudidi aɖewo siwo gbɔ wòle be Kristotɔ hamemetsitsiwo naɖo. (Xlẽ 1 Timoteo 3:2-7.) Evɔ menye hamemetsitsiwoe mía dometɔ akpa gãtɔ nye o, eya ta ate ŋu awɔ na mí be ema menye mía gbɔ nya o. Gake na míazã biabia etɔ̃ siwo ƒe nya míegblɔ fifia atsɔ adzro ale si nudidi siawo ate ŋu aɖe vi na mí katãe la me.\n9 “Nu kae nya sia fiam tso Yehowa ŋu?” Yehowa yɔ nudidi siwo gbɔ wòle be hamemetsitsiwo naɖo la na mí ɖekaɖeka. Nudidiawo de ŋgɔ. Ema fia be hamea xɔ asi na Yehowa ale gbegbe. Biblia gblɔ be “eya ŋutɔ Via ƒe ʋu” ye wòtsɔ ƒlee. (Dɔwɔwɔwo 20:28) Eya ta Yehowa di be hamemetsitsiwo naɖo kpɔɖeŋu nyui, eye abia akɔnta wo le ale si wowɔa nu ɖe hamea me tɔwo ŋui ŋu. Edi be míaɖe dzi ɖi bɔkɔɔ le woƒe dzikpɔkpɔ te. (Yesaya 32:1, 2) Nudidi siawo xexlẽ ana nàkpɔe be Yehowa léa be na mí vavã.\nYehowa di be mía dometɔ ɖe sia ɖe nase nu gɔme na ame ahaɖɔ ŋu ɖo\n10, 11. (a) Aleke míate ŋu awɔ nudidi siwo gbɔ wòle be hamemetsitsiwo naɖo la ŋu dɔe le míaƒe agbe? (b) Aleke míate ŋu azã nya sia atsɔ akpe ɖe ame bubuwo ŋu?\n10 “Aleke mate ŋu awɔ eŋudɔ le nye agbe me?” Ne hamemetsitsie nènye la, anyo be nànɔ nudidiawo me tom enuenu ale be wò nɔnɔme naganyo ɖe edzi. Ne èle “dzikpɔladɔ minyam la,” dze agbagba ale si nàte ŋui nàɖo nudidiawo gbɔ. (1 Timoteo 3:1) Kristotɔwo katã ate ŋu asrɔ̃ nu vevi aɖewo tso nudidi siawo me. Le kpɔɖeŋu me, Yehowa di be mía dometɔ ɖe sia ɖe nase nu gɔme na ame ahaɖɔ ŋu ɖo. (Filipitɔwo 4:5; 1 Petro 4:7) Ne hamemetsitsiwo nye ‘kpɔɖeŋu na alẽhaa’ la, míate ŋu ato woƒe afɔtoƒe ‘ahasrɔ̃ woƒe xɔse.’—1 Petro 5:3; Hebritɔwo 13:7.\n11 “Aleke mate ŋu azã nya sia atsɔ akpe ɖe ame bubuwo ŋu?” Míate ŋu azã nudidi siawo atsɔ akpe ɖe Biblia nusrɔ̃viwo kple ɖetsɔlemetɔwo ŋu be woakpɔ vovototo si le Kristotɔ hamemetsitsiwo kple subɔsubɔhawo ƒe kplɔlawo dome. Nudidi siawo ate ŋu akpe ɖe mía ŋu míaɖo ŋku dɔ sesẽ si wɔm hamemetsitsiwo le le hamea me hã dzi, eye wòaʋã mí be míade bubu nɔviŋutsu siawo ŋu. (1 Tesalonikatɔwo 5:12) Zi ale si míedea bubu wo ŋui la, zi nenemae woakpɔ dzidzɔ geɖe le woƒe dɔa me.—Hebritɔwo 13:17.\n12, 13. (a) Nu kawo ŋue míate ŋu aku nu me le? (b) Gblɔ kpɔɖeŋu aɖe si fia ale si numekuku le nuŋlɔɖi aɖe ŋu ate ŋu ana míakpɔ nufiame siwo be ɖe eme.\n12 Ku nu me tsitotsito. Míate ŋu adi biabia siawo ƒe ŋuɖoɖowo ne míele Biblia srɔ̃m:\nAme kae ŋlɔ Biblia ƒe akpa sia?\nAfi kae wòŋlɔe le eye ɣekaɣie?\nNu vevi kawoe nɔ dzɔdzɔm esime wòŋlɔ agbalẽ sia?\nNyatakaka siawo akpe ɖe mía ŋu míakpɔ nufiame siwo be ɖe nuŋlɔɖia me.\n13 Le kpɔɖeŋu me, Ezekiel 14:13, 14 gblɔ be: “Ne anyigba aɖe wɔ nu vɔ̃ ɖe ŋunye eye mewɔ nuteƒe nam o la, mado nye asi ɖa ɖe eŋu, eye magblẽ eƒe nuɖuɖudaɖoƒewo, maɖo dɔwuame ɖe edzi, eye matsrɔ̃ amegbetɔwo kple lãwo siaa ɖa le edzi. ‘Ne ŋutsu etɔ̃ siawo—Noa, Daniel kple Hiob—le edzi gɔ̃ hã la, woawo ŋutɔwo ɖokui koe woate ŋu aɖe le woƒe dzɔdzɔenyenye ta,’ Aƒetɔ Dziɖulagã Yehowa ye gblɔe.” Ne míeku nu me la, míakpɔe be Ezekiel ye ŋlɔ nya siawo le ƒe 612 Do Ŋgɔ Na Yesu me lɔƒo. Ƒe alafa geɖewoe nye ema va yi tso esime Noa kple Hiob ku, gake Yehowa kpɔtɔ ɖoa ŋku woƒe nuteƒewɔwɔ dzi. Daniel ya ganɔ agbe. Anɔ eme be exɔ abe ƒe 20 ene esime Yehowa gblɔ tso eŋu be enye ame dzɔdzɔe abe Noa kple Hiob ke ene. Nu kae míesrɔ̃ tso esia me? Eyae nye be Yehowa kpɔa esubɔla wɔnuteƒewo, ɖeviwo kple tsitsiawo siaa, eye wòdea asixɔxɔ wo katã ŋu.—Psalmo 148:12-14.\nWƆ MÍAƑE AGBALẼ VOVOVOAWO ŊU DƆ WÒAÐE VI NA WÒ\n14. Aleke nyati siwo wotana na ɖeviwo kple sɔhɛwo kpena ɖe wo ŋu, eye vi kae wo xexlẽ aɖe na ame bubuwo hã? (Kpɔ nɔnɔmetata si le nyati sia ƒe gɔmedzedze.)\n14 Agbalẽ siwo woŋlɔ na ɖeviwo. Míeva srɔ̃e be Biblia ƒe akpa sia akpa ate ŋu aɖe vi na mí. Nenema kee nye agbalẽ siwo katã wotana na mí hã. Na míadzro wo dometɔ ʋɛ aɖewo me kpɔ. Yehowa na wota nyati geɖe na ɖeviwo kple sɔhɛwo le ƒe siawo me.  (Kpɔ dzesidenya la.) Nyati siawo kpena ɖe wo ŋu wonɔa te ɖe nyaƒoɖeamenuwo kple kuxi siwo wodoa goe ne wole tsitsim la nu. Gake aleke wo xexlẽ ɖea vi na mí katãe? Ekpena ɖe mía ŋu míekpɔa kuxi siwo me tom ɖekakpuiwo kple ɖetugbuiwo le, ale be míetea ŋu ɖoa aɖaŋu na wo hedea dzi ƒo na wo nyuie.\nMele be Kristotɔ tsitsiwo nagbe nyati siwo woŋlɔ na sɔhɛwo xexlẽ o\n15. Nu ka tae wòanyo be Kristotɔ tsitsiwo hã natsɔ ɖe le nyati siwo wotana na sɔhɛwo me?\n15 ‘Lã geɖe megblẽa detsi o,’ eya ta mele be Kristotɔ tsitsiwo nagbe nyati siwo woŋlɔ na sɔhɛwo xexlẽ o. Kuxi siwo me wodzro le nyatiawo me dometɔ geɖe ka Kristotɔwo katã. Le kpɔɖeŋu me, ele be mí katã míaʋli míaƒe dzixɔsewo ta, aɖu mía ɖokuiwo dzi, anɔ te ɖe nyaƒoɖeamenuwo nu ahaƒo asa na hadede vɔ̃wo kple modzakaɖeɖe gbegblẽwo. Eya ta togbɔ be ɖekakpuiwo kple ɖetugbuiwoe woŋlɔ agbalẽ siawo na hã la, Biblia mee nya siwo le wo me la tso eye ate ŋu aɖe vi na Kristotɔwo katã.\n16. Nu bubu ka hãe míaƒe agbalẽwo kpena ɖe sɔhɛwo ŋu wowɔna?\n16 Azɔ hã agbalẽ siwo woŋlɔ na ɖekakpuiwo kple ɖetugbuiwo la kpena ɖe wo ŋu wotua wo kple Yehowa ƒe xɔlɔ̃wɔwɔa ɖo. (Xlẽ Nyagblɔla 12:1, 13.) Eye eɖea vi na Kristotɔ tsitsiwo hã. Le kpɔɖeŋu me, nyati si nye “Sɔhɛwo Biana Be . . . Aleke Mawɔ Biblia Xexlẽ Navivi Nunye?” dze le April 2009 ƒe Nyɔ! me. Aɖaŋuɖoɖo geɖewo kpakple aɖaka aɖe si woate ŋu alã ahazãe emegbe atsɔ asrɔ̃ nui la le nyatia me. Ðe nyati ma ɖe vi na ame tsitsiwo hã? Srɔ̃nyɔnu vidada aɖe gblɔ be ƒe geɖe ye nye esia Biblia xexlẽ le sesẽm na ye. Ewɔ ɖe aɖaŋu siwo woɖo le nyatia me dzi eye fifia edina vevie be yeaxlẽ Biblia. Egblɔ be ale si Biblia gbalẽwo de nu wo nɔewo me kple ale si yenɔa nudzɔdzɔawo kpɔm le susu me dzɔa dzi na ye ŋutɔ. Eye wògblɔ kpee be: “Biblia xexlẽ mevivi nunye alea gbegbe kpɔ o.”\n17, 18. Aleke agbalẽ siwo míemana na amewo ate ŋu aɖe vi na mí? Gblɔ eƒe kpɔɖeŋu.\n17 Agbalẽ siwo míemana na amewo. Tso ƒe 2008 mee wodze Gbetakpɔxɔ, tata si míesrɔ̃na, tata gɔme na mí. Yehowa Ðasefowo koŋue wotae na, gake wotaa magazine bubu siwo míemana hã. Aleke míawɔ be esiawo hã naɖe vi na mí? Na míawɔ eƒe kpɔɖeŋu ale. Ne èkpe ame aɖe be wòava Fiaɖuƒe Akpataa me eye wòva la, dzi dzɔa wò. Ne nuƒoa le edzi yim la, ànɔ ŋugble dem le wò ame kpekpea ŋu. Ànɔ tame bum le ale si nuƒoa le dɔ wɔm ɖe edzii kple ale si nya si sem wòle ate ŋu atrɔ eƒe agbenɔnɔ ŋu. Ewɔwɔ alea ana nya la nade dzi gbɔ na wò ŋutɔ eye àkpɔ ŋudzedze ɖe eŋu geɖe wu.\n18 Nu sia tɔgbi ate ŋu adzɔ ne míexlẽ agbalẽ siwo míemana na amewo. Le kpɔɖeŋu me, le Gbetakpɔxɔ tata si míemana kple nyati siwo wodana ɖe jw.org dzi me la, wozãa nya kple nyagbɔgblɔ siwo gɔme sese le bɔbɔe tsɔ ɖea Biblia mee. Ne míexlẽ nya siawo la, míegasea Biblia me nyateƒe siwo míenya xoxo la gɔme ɖe edzi hekpɔa ŋudzedze ɖe wo ŋu. Eye míate ŋu afɔ nya aɖewo le afi ma atsɔ aɖe míaƒe dzixɔsewo me le gbeadzi. Nenema kee Nyɔ! la hã tua xɔse si le mía si be Wɔla aɖe li la ɖo. Egakpena ɖe mía ŋu míesrɔ̃a ale si míaʋli míaƒe dzixɔsewo tae.—Xlẽ 1 Petro 3:15.\n19. Aleke míada akpe na Yehowa ɖe eƒe nunanawo ta?\n19 Eme kɔ keŋ be Yehowa le aɖaŋu ɖom na mí hele mɔ fiam mí hena míaƒe nyonyo. (Mateo 5:3) Mina míayi edzi anɔ agbalẽawo xlẽm ahanɔ aɖaŋuɖoɖo siwo le wo me la dzi wɔm. Ne míewɔe alea la, aɖe vi na mí eye míaɖee afia Yehowa be míekpɔa ŋudzedze ɖe eƒe nunanawo katã ŋu.—Yesaya 48:17.\n^  (memama 14) Nyati siawo ƒe ɖewo le Sɔhɛwo Biana Be gbalẽa, ƒe Babla 1 kple 2 lia si le yevugbe me la me, eye bubue nye Nyɔ! me nyati siwo nye “Sɔhɛwo Biana Be” si dam wole ɖe Internet ɖeɖe ko dzi fifia.\nYehowa ɖoa aɖaŋu na mí hefiaa nu mí hena míaƒe nyonyo. Yehowa ƒe nunanawo dometɔ aɖewoe nye Biblia kple míaƒe agbalẽwo kpakple nu siwo wodana ɖe jw.org dzi. Be wòaɖe vi na mí la, ele be míaxlẽ wo ahasrɔ̃ wo beléletɔe\nBe míaʋu míaƒe dzi fia be míalɔ̃ axɔ susu yeye siwo to vovo na mía tɔ. Ne míele Biblia kple míaƒe agbalẽwo xlẽm la, ehiã be míanɔ ŋugble dem le ale si míate ŋu awɔ nyaa ŋu dɔe le míaƒe agbe me ŋu


Yehowa Faa Akɔ Na Mí Le Míaƒe Tetekpɔwo Katã Me | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Edo Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kenya Tokunɔgbe Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Maya Mazatec (Huautla) Mbunda Mexico Tokunɔgbe Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Portugal Tokunɔgbe Portuguese Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Akɔfafawo katã ƒe Mawu [la] faa akɔ na mí le míaƒe tetekpɔwo katã me.”—2 KOR. 1:3, 4.\nHADZIDZI: 38, 56\nNu ka tae wòsɔ be srɔ̃tɔwo kple ƒomewo nakpɔ mɔ be yewoato xaxawo me?\nAleke gbedodoɖa kpe ɖe ame aɖewo siwo ŋu woƒo nu tsoe le Biblia me la ŋu wokpɔ akɔfafa?\nNu kae nàte ŋu awɔ atsɔ afa akɔ na ame bubuwo?\n1, 2. Aleke Yehowa faa akɔ na mí le míaƒe tetekpɔwo me, eye kakaɖedzi kae eƒe Nyaa na mí?\nÐEKAKPUI aɖe si míayɔ be Eduardo, si le srɔ̃ɖeɖe ŋu bum, la gblɔ nya aɖe si nɔ fu ɖem nɛ la na hamemetsitsi srɔ̃tɔ si ŋkɔe nye Stephen. Eduardo nɔ nya si Biblia gblɔ le 1 Korintotɔwo 7:28 be, “Ame siwo ɖe srɔ̃ la akpɔ xaxa le ŋutilã me” ŋu bum. Ebia hamemetsitsia be, “Nu kae nye ‘xaxa’ si ŋu nya wogblɔ le kpukpui sia me, eye aleke mawɔ anɔ te ɖe enu ne meɖe srɔ̃?” Hafi Stephen naɖo nyaa ŋu la, ehe Eduardo ƒe susu yi nya bubu aɖe si apostolo Paulo ŋlɔ la dzi. Eyae nye be Yehowae nye “akɔfafawo katã ƒe Mawu, ame si faa akɔ na mí le míaƒe tetekpɔwo [alo ‘xaxawo’] katã me.”—2 Kor. 1:3, 4, etenuŋɔŋlɔ.\n2 Vavãe, Yehowa nye Fofo lɔ̃ame, eye efaa akɔ na mí le ɣeyiɣi sesẽwo me. Ðewohĩ, edzɔ enuenu be esi nèɖo nɔnɔme sesẽwo me la, Mawu kpe ɖe ŋuwò hefia mɔ wò to eƒe Nya la dzi. Míate ŋu aka ɖe edzi be edi be yeakpe ɖe mía ŋu eme nanyo na mí, abe ale si wòwɔe na esubɔlawo le blema ene.—Xlẽ Yeremiya 29:11, 12.\n3. Biabia kawo mee míadzro?\n3 Zi geɖe la, ne míenya nu si gbɔ míaƒe kuxiwo alo xaxawo tso la, enɔa bɔbɔe be míanɔ te ɖe wo nu. Eye aleae wòle le xaxa siwo me srɔ̃tɔwo kple ƒomewo tona hã gome. Ekema, nu kawoe ate ŋu ana srɔ̃tɔwo kple ƒomewo nakpɔ “xaxa le ŋutilã me”? Biblia me kpɔɖeŋu kple egbegbe tɔ kawoe ate ŋu akpe ɖe mía ŋu míakpɔ akɔfafa? Esia nyanya akpe ɖe mía ŋu míado dzi.\nNU SIWO NYEA “XAXA LE ŊUTILÃ ME”\n4, 5. Nu siwo nana srɔ̃tɔwo kpɔa “xaxa le ŋutilã me” la dometɔ aɖewo ɖe?\n4 Esi Mawu wɔ nyɔnu gbãtɔa vɔ la, ekplɔe vɛ na ŋutsu la eye wòna wòzu srɔ̃a. Eyome Yehowa gblɔ be: “Esia tae ŋutsu agblẽ fofoa kple dadaa ɖi, eye wòaku ɖe srɔ̃a ŋu, eye woazu ŋutilã ɖeka.” (1 Mose 2:24) Ke hã, esi ame aɖeke mede blibo o ta la, ne ŋutsu kple nyɔnu ɖe wo nɔewo la, woado go kuxiwo godoo. (Rom. 3:23) Le kpɔɖeŋu me, hafi nyɔnua naɖe srɔ̃ la, anya nɔ fofoa ƒe kpɔkplɔ te. Gake Mawu ƒe Nya la gblɔ be ne ŋutsu kple nyɔnu woɖe wo nɔewo la, ŋutsua va zu nyɔnua ƒe ta. (1 Kor. 11:3) Esia menɔa bɔbɔe na srɔ̃ŋutsu kple srɔ̃nyɔnu yeye aɖewo o. Le Biblia ƒe nya nu la, ele be srɔ̃nyɔnua nalɔ̃ ɖe edzi be yele ye srɔ̃ te azɔ, ke menye ye dzilawo te o. Azɔ hã, masɔmasɔwo ate ŋu aɖo srɔ̃tɔawo kple wo lɔ̃xowo alo wo towo dome, si awɔe be woakpɔ xaxa le ŋutilã me.\n5 Nu bubu aɖe si tea ŋu nana srɔ̃tɔwo tsia dzimaɖi ye nye ne srɔ̃nyɔnua gblɔ na srɔ̃a be, “Mefɔ fu.” Togbɔ be esia nyea dzidzɔnya hã, zi geɖe la, ehea xaxawo vanɛ. Woate ŋu anɔ wo ɖokuiwo biam be, Ðe nu sia nu ayi nyuie le fufɔɣia, eye ne yewodzi ɖevia vɔ la, ɖe wòanɔ lãmesẽ mea? Anɔ susu me na wo hã be yewoƒe gazazãwo adzi ɖe edzi. Le ɖevia dzidzi vɔ megbe la, ahiã be atsu kple asia nawɔ tɔtrɔ aɖewo. Vidadaa va zãa ɣeyiɣi geɖe ɖe beléle na via ŋu. Ne edzɔ alea la, srɔ̃ŋutsu aɖewo sena le wo ɖokui me be yewo srɔ̃ gblẽ yewo ɖi le esi vidadaa ƒe susu katã le via ŋu ta. Le ɣeyiɣi ma ke me la, nu geɖewo gava kpɔ vifofoa ŋkume. Eƒe agbawo gasɔ gbɔ wu tsã, elabe ƒomea dzi ɖe edzi, eye ele be wòakpɔ ƒomea me tɔ yeyea ƒe nuhiahiãwo hã gbɔ ahalé be nɛ.\n6-8. Aleke agbea nɔna na atsu kple asi si le vi dim be yewoadzi gake womete ŋu le vi dzim o?\n6 Xaxa bubu aɖe ɖea fu na srɔ̃tɔ aɖewo. Wodi vevie be yewoadzi vi, gake womete ŋu le vi dzim o. Ne srɔ̃nyɔnua mele fu fɔm o la, esia ate ŋu aɖe fu nɛ vevie. Togbɔ be srɔ̃tɔ siwo si vi le kple esiwo medzi vi o siaa mevo tso dzimaɖitsitsiwo me o hã la, vimadzimadzi nyea “xaxa le ŋutilã me” na srɔ̃tɔ siwo le didim be yewoadzi vi gake womete ŋu le vi dzim o. (Lod. 13:12) Le Biblia ŋlɔɣiwo la, enyea ŋukpe be ame natsi ko. Rahel, si nye Yakob srɔ̃, xa nu vevie esi wòkpɔe be yemedzi vi o evɔ ye nɔvinyɔnua ya dzi viwo. (1 Mose 30:1, 2) Zi geɖe la, amewo biaa dutanyanyuigblɔla siwo le dukɔ siwo me amewo lɔ̃a vidzidzi le me be nu ka tae womedzi vi o mahã. Ne dutanyanyuigblɔlawo ƒe numeɖeɖea me kɔ eye susu le eme gɔ̃ hã la, ameawo gagblɔna be, “Oo, míado gbe ɖa ɖe mia ta sea!”\n7 Bu kpɔɖeŋu bubu sia ŋu kpɔ. Nɔvinyɔnu aɖe si le England la di vevie be yeadzi vi gake menɔ fu fɔm o. Mlɔeba, eva tsi gbɔ vidzidzi ŋu. Egblɔ be esia te ɖe ye dzi ŋutɔ, elabena eva kpɔe be yeƒe didia mava eme le nuɖoanyi sia me o. Eya kple srɔ̃a wotso nya me be yewoaxɔ vi anyi. Ke hã, exa nu hena ɣeyiɣi aɖe. Egblɔ be: “Menyae be ame bubu ƒe vi nyinyi mesɔ kple ale si ame ŋutɔ nasi vi adzi o.”\n8 Ele eme be Biblia gblɔ be woakpɔ nyɔnu Kristotɔ “ta dedie to vidzidzi me” ya. (1 Tim. 2:15) Gake esia mefia be vidzidzi alo vi ƒe amesinɔnɔ ana ame nakpɔ agbe mavɔ o. Nu si wòfia boŋ ye nye be, ne viwo le nyɔnu aɖe si wòalé be na eye aƒedzikpɔkpɔ ƒe dɔ bubuwo hã le edzi la, esia ate ŋu ana be mava tsɔ amenyagbɔgblɔ kple nudede ame bubuwo ƒe nya me aɖo dɔe o. (1 Tim. 5:13) Ke hã, esia mefia be avo keŋkeŋ tso xaxa siwo me srɔ̃tɔwo kple ƒomewo tona la me o.\nAleke ame si srɔ̃ ku la awɔ akpɔ akɔfafa? (Kpɔ memama 9, 12)\n9. Nu ka tae ame srɔ̃ ƒe ku hã nye xaxa le ŋutilã me?\n9 Xaxa bubu aɖe li si ate ŋu ava srɔ̃tɔwo dzi, si mevaa susu me na ame geɖe o. Eyae nye ame srɔ̃ ƒe ku. Ɛ̃, xaxa si srɔ̃tɔ geɖe kpɔ ye nye be, wo srɔ̃ si gbɔ womelɔ̃a nu le o la va ku gblẽ wo ɖi. Anɔ eme be srɔ̃tɔ si le agbe la mesusui kpɔ be yeato xaxa sia me le nuɖoanyi sia me o. Ke hã, Kristotɔwo ka ɖe ŋugbe si Yesu do ku ɖe ame kukuwo ƒe tsitretsitsi ŋu la dzi. (Yoh. 5:28, 29) Aleke mɔkpɔkpɔ sia ɖea vi na srɔ̃tɔ si le agbe la? Enana wòkpɔa akɔfafa geɖe. Aleae mía Fofo lɔ̃ame la gatoa eƒe Nyaa dzi kpena ɖe ame siwo le nu xam la ŋu hefaa akɔ na wo. Azɔ na míadzro ale si mawusubɔla aɖewo kpɔ akɔfafa tso Yehowa Mawu gbɔ kpakple ale si esia ɖe vi na woe la me.\nALE SI MÍAKPƆ AKƆFAFA LE XAXAƔIWO\n10. Aleke Hana wɔ kpɔ akɔfafa esime wònɔ xaxawo me tom? (Kpɔ nɔnɔmetata si le nyati sia ƒe gɔmedzedze.)\n10 Hana, si nye Elkana srɔ̃ si wòlɔ̃na vevie la to nɔnɔme sesẽ aɖe me. Etsi ko esime Elkana srɔ̃ bubu si nye Penina ya dzi viwo. (Xlẽ 1 Samuel 1:4-7.) Penina ɖea alɔme le Hana ŋu le eƒe kotsitsia ta, eye enɔ esia wɔwɔ dzi “ƒe sia ƒe.” Esia gbãa dzi na Hana eye wòléa blanui vevie. Edi akɔfafa tso Yehowa gbɔ esi wòdo gbe ɖa nɛ tso eƒe nɔnɔmea ŋu. Biblia gblɔ be, ‘edo gbe ɖa eteƒe didi le Yehowa ŋkume.’ Ðe wònɔ mɔ kpɔm be Yehowa nawɔ yeƒe biabiaa dzi na yea? Anya kpɔ mɔ nenema. Aleke kee wòɖale o, “megaɖo nublanuimo azɔ o.” (1 Sam. 1:12, 17, 18) Eka ɖe edzi be Yehowa ana yeadzi vi loo alo ato mɔ bubu aɖe dzi afa akɔ na ye.\n11. Aleke gbedodoɖa ana míakpɔ akɔfafa?\n11 Zi ale si míekpɔtɔ nye ame madeblibowo eye míele xexe sia si dzi ɖum Satana le me la, xaxawo kple tetekpɔwo ava mía dzi godoo. (1 Yoh. 5:19) Gake aleke gbegbe wòfaa akɔ na míi ye nye esi be Yehowa nye “akɔfafawo katã ƒe Mawu”! Gbedodoɖa nye mɔ aɖe si dzi míato akpɔ kpekpeɖeŋu tso Mawu gbɔ ne míele xaxawo alo tetekpɔwo me tom. Hana do gbe ɖa hegblɔ eƒe dzimenyawo na Yehowa. Nenema kee, ne míele tetekpɔwo me tom la, menye ɖeko míaƒo nu tso ale si míele sesem le mía ɖokui me ŋu na Yehowa ko o. Ele be míaƒo koko nɛ vevie, ɛ̃, ele be míado gbe ɖa vevie agblɔ míaƒe dzimenyawo nɛ.—Flp. 4:6, 7.\n12. Nu kae kpe ɖe Hana si nye ahosi la ŋu wòkpɔ akɔfafa?\n12 Ne míelé blanui vevie le esi míedzi vi o, alo le mía srɔ̃ ƒe ku ta gɔ̃ hã la, míate ŋu akpɔ akɔfafa. Nyɔnunyagblɔɖila aɖe si ŋkɔe nye Hana la nɔ agbe le Yesu ƒe ŋkekea me. Srɔ̃a ku le woƒe srɔ̃ɖeɖe ƒe adre pɛ ko megbe. Biblia megblɔ be vi nɔ wo si o. Esi Hana xɔ ƒe 84 gɔ̃ hã la, nu kae wòkpɔtɔ nɔ wɔwɔm? Luka 2:37 gblɔ be: “Eƒe afɔ metsona le gbedoxɔa me gbeɖe o, eye wònɔa subɔsubɔdɔ kɔkɔe dzi zã kple keli, etsia nu dɔna henɔa kokoƒoƒo dzi.” Ɛ̃, Hana kpɔ akɔfafa kple dzidzɔ siaa le Yehowa subɔsubɔ me.\n13. Gblɔ ale si xɔlɔ̃ vavãwo tea ŋu faa akɔ ame si le nu xam ne edzɔ be ƒometɔwo gblẽe ɖi la ƒe kpɔɖeŋu.\n13 Ne míedea ha kplikplikpli kple mía nɔvi Kristotɔwo la, míekpɔa xɔlɔ̃ vavãwo kple zɔhɛ nyuiwo. (Lod. 18:24) Paula ɖoa ŋku edzi be esi yexɔ ƒe atɔ̃ la, yexa nu ŋutɔ esime ye nɔ dzudzɔ Yehowa subɔsubɔ. Menɔ bɔbɔe nɛ kura ɣemaɣi o. Gake ɣeyiɣi aɖe megbe la, Ann, si nye nɔvinyɔnu mɔɖela aɖe le hamea me la de dzi ƒo nɛ ale gbegbe; etsɔ ɖe le eme nɛ eye wòkpe ɖe eŋu be wòasubɔ Yehowa. Paula gblɔ be: “Togbɔ be nye kple Ann míenye ƒometɔwo o hã, ale si wòtsɔ ɖe le eme nam la kpe ɖe ŋunye ŋutɔ. Eƒe kpekpeɖeŋua wɔe be meyi edzi subɔ Yehowa.” Paula gakpɔtɔ le Yehowa subɔm nuteƒewɔwɔtɔe. Ɣeyiɣi aɖe megbe la, Paula nɔ trɔ gbɔ va hamea me eye esia na dzi dzɔ Paula ale gbegbe. Ann hã kpɔ dzidzɔ, elabena ɖeko wòva le na Paula abe nɔa si kpe ɖe eŋu le mawusubɔsubɔ me ene.\n14. Yayra kawoe ame siwo faa akɔ na amewo la akpɔ?\n14 Ne míetsɔ ɖe le eme na amewo lɔlɔ̃tɔe la, esia tea ŋu wɔnɛ be míawo ŋutɔwo hã míekpɔa gbɔdzɔe vie tso míaƒe xaxawo me. Nɔvinyɔnu srɔ̃tɔwo kple esiwo mekpɔ ɖe srɔ̃ haɖe o siaa nyae be dzidzɔ gãe wònyena na yewo be yewoanye Mawu ƒe hadɔwɔlawo le nya nyuia gbɔgblɔ na amewo me. Woƒe taɖodzinue nye be yewoade bubu Mawu ŋu to eƒe lɔlɔ̃nu wɔwɔ me. Wo dometɔ aɖewo gɔ̃ hã kpɔe be gomekpɔkpɔ le subɔsubɔdɔa me nana yewoƒe dzi dzea eme. Mí katã míate ŋu akpe asi ɖe eŋu be xɔlɔ̃wɔwɔ ƒe kadodo kplikplikpli nanɔ mía dome le hamea me ne míetsɔa ɖe le eme na amewo le míaƒe anyigbamamaa kple hamea siaa me. (Flp. 2:4) Apostolo Paulo ɖo kpɔɖeŋu nyui ɖi le esia gome. Eva zu abe “vidada” ene na Tesalonika hamea me tɔwo; eye enɔ abe fofo ene hã na wo.—Xlẽ 1 Tesalonikatɔwo 2:7, 11, 12.\nAKƆFAFA NA ƑOMEA\n15. Ame kawo koŋ ƒe agbae wònye be woafia nu ɖeviwo tso Yehowa ŋu?\n15 Nu bubu aɖe si ŋu wòle be míalé ŋku ɖoe nye akɔfafa na ƒomewo kple kpekpe ɖe woamawo ŋu. Ɣeaɖewoɣi la, gbeƒãɖela yeyewo biaa nɔvi kpɔnuteƒewo be woafia nu yewo viwo tso Yehowa ŋu, alo asrɔ̃ Biblia kpli wo gɔ̃ hã. Le Ŋɔŋlɔawo nu la, dzilawo koŋ ƒe agbae wònye be woafia nu wo viwo ahahe wo. (Lod. 23:22; Ef. 6:1-4) Le go aɖewo me la, ehiã be ame bubuwo nakpe ɖe wo ŋu, eye eɖea vi hã. Ke hã, esia mefia be dzilawo naɖe ta le agba si le wo dzi be woahe wo viwo la te o. Dzeɖoɖo kple wo viwo edziedzi le vevie.\n16. Nu kae wòle be wòanɔ susu me na ame siwo le kpekpem ɖe ɖeviwo ŋu?\n16 Ne dzila aɖe bia be woana nɔvi aɖe nasrɔ̃ Biblia kple ye viwo la, mele be ame si le nua srɔ̃m kple ɖeviawo la nabui be yeva xɔ ɖe dzilawo teƒe o. Ɣeaɖewoɣi la, wotea ŋu biana tso nɔvi Ðasefo aɖe si be wòasrɔ̃ nu kple dzila siwo mele nyateƒea me o ƒe viwo. Gake ele be wòanɔ susu me na Ðasefo si le nua srɔ̃m kple ɖeviawo la be, kpekpeɖeŋu ko nam yele ɖeviawo be woasrɔ̃ nu tso Mawu ŋu, ke yemeva xɔ ɖe dzilawo teƒe o. Eye ne wowɔ ɖoɖo ɖe nusɔsrɔ̃ sia tɔgbi ŋu la, nunya le eme be woasrɔ̃ nu kple ɖeviawo le woƒe aƒe me esime wo dzilawo alo Ðasefo kpɔnuteƒe aɖe le eteƒe, alo woasrɔ̃ nua le afi si amewo ate ŋu anɔ wo kpɔm le. Esia awɔe be ame aɖeke masusui vodadatɔe be wole agbe si mesɔ o nɔm o. Míekpɔa mɔ be le ɣeyiɣi aɖe megbe la, dzilawo ŋutɔwo ava tsɔ agba si le wo dzi le Mawu ŋkume be woafia nu wo viwo tso Mawu ŋu.\n17. Aleke viwo ate ŋu anye akɔfafa na ƒomea?\n17 Vi siwo va nya Mawu vavã la helɔ̃e eye wozɔna ɖe eƒe aɖaŋuɖoɖo dzi la ate ŋu anye akɔfafa na ƒomea. Mɔ si nu woawɔ esia lee nye be woade bubu wo dzilawo ŋu ahakpe ɖe wo ŋu le nu sia nu si me wohiã woƒe kpekpeɖeŋu le la me. Ne wowɔ nuteƒe na Yehowa la, woate ŋu anye akɔfafatsoƒe na ƒome bliboa. Do ŋgɔ na Tsiɖɔɖɔa la, Set ƒe dzidzimevi Lamek subɔ Yehowa. Ƒome ƒe ta sia gblɔ tso viaŋutsu Noa ŋu be: “Ame sia ana míakpɔ akɔfafa tso míaƒe dagbadagbawo kple dɔ sesẽ siwo míetsɔa míaƒe asiwo wɔna me le esi Yehowa ƒo fi de anyigba la ta.” Nyagblɔɖi ma va eme esime Mawu ɖe fiƒode ma ɖa le Tsiɖɔɖɔa megbe. (1 Mose 5:29; 8:21) Nenema kee egbea, vi siwo léa fɔ ɖe Yehowa subɔsubɔ ŋu la ate ŋu anye akɔfafa na woƒe ƒometɔwo, elabena woakpe ɖe wo ŋu woado dzi le xaxa siwo me tom wole fifia la me, eye woakpe ɖe wo ŋu woatsi agbe le nu si lolo wu Tsiɖɔɖɔa me.\n18. Nu kae ate ŋu akpe ɖe mía ŋu míado dzi togbɔ be míele xaxawo kple tetekpɔwo me tom hã?\n18 Gbedodoɖa, ŋugbledede le Biblia me kpɔɖeŋuwo ŋu kple hadede kplikplikpli kple Yehowa ƒe amewo le kpekpem ɖe ame miliɔn geɖe ŋu fifia be woakpɔ akɔfafa le woƒe xaxawo katã me. (Xlẽ Psalmo 145:18, 19.) Ne míeɖoa ŋku edzi be Yehowae nye Akɔfafatsoƒe vavãtɔ la, esia ana dzi nanɔ mía ƒo be míado dzi le xaxa ɖe sia ɖe si me míato fifia kple etsɔme siaa la me.\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 2017


GBE BUBU Albanian Arabic Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Myanmar Norwegian Pangasinan Papiamento (Aruba) Papiamento (Curaçao) Polish Punjabi Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Tagalog Tahitian Telugu Thai Tshiluba Tsonga Turkish Twi Ukrainian Urdu Vietnamese Zulu\n“Mite Va Gbɔnye, . . . Eye Nye La, Mana Dzudzɔ Mi”\nBE WOAÐE gbeƒã eye woafia Mawu ƒe Fiaɖuƒea ŋuti nyanyuia nye Yesu ƒe dɔ vevitɔ. (Marko 1:14; Luka 8:1) Esi Kristo yomedzelawo di be yewoasrɔ̃e ta la, wobua Biblia ƒe gbedasia fiafia amewo tso Mawu ƒe Fiaɖuƒea ŋu be enye dɔ vevitɔ le yewoƒe agbe me. (Luka 6:40) Le nyateƒe me la, edzɔa dzi na Yehowa Ðasefowo be woakpɔ alesi Fiaɖuƒegbedasia hea dzidzeme vanɛ na amesiwo xɔnɛ—abe alesi ko wònɔ esime Yesu nɔ anyigba dzi ene.—Mateo 11:28-30.\nTsɔ kpe ɖe Mawu ƒe Nya la fiafia ŋu la, Yesu wɔ dɔ nyui bubuwo hã, siwo dometɔ aɖewoe nye dɔyɔyɔ dɔnɔwo kple nuɖuɖu nana dɔwuitɔwo. (Mateo 14:14-21) Nenema kee Yehowa Ðasefowo hã naa kpekpeɖeŋu amesiwo hiã tu kpena ɖe Biblia fiafiadɔ si wowɔna ŋu. Le nyateƒe me la, Ŋɔŋlɔawo dzra Kristotɔwo ɖo ‘hena dɔ nyui sia dɔ nyui wɔwɔ’ eye wòxlɔ̃ nu wo be ‘woawɔ nu nyui na amesiame.’—Timoteo II, 3:16, 17; Galatiatɔwo 6:10.\n“Mía Nɔviwo Tso Mí Xɔ”\nLe September 1999 me la, anyigbaʋuʋu sesẽ aɖe dzɔ le Taiwan. Le ɣleti ʋɛ aɖewo megbe la, tsi kple sno dza vevie hegblẽ nu le Venezuela ƒe ŋutinya me eteƒe mekɔ o. Nyitsɔ laa la, tsiɖɔɖɔ gãwo gblẽ nu le Mozambique dukɔa me ale gbegbe. Le nudzɔdzɔ etɔ̃awo katã me la, Yehowa Ðasefowo ɖo teƒea enumake kple nuɖuɖu, tsi, atike, nudodo, avɔgbadɔwo, kple nuɖanuwo na amesiwo dzi nua dzɔ ɖo. Lɔlɔ̃nu faa dɔwɔla siwo nye atikewɔlawo tu agbadɔwo kpata hena amesiwo nuvevi wɔ la gbɔ kpɔkpɔ, eye lɔlɔ̃nu faa dɔwɔla siwo nye xɔtulawo tu xɔ yeyewo na amesiwo ƒe aƒewo gbã.\nAlesi wotso kpla hena kpekpeɖeŋu amesiwo dzi afɔkua dzɔ ɖo la wɔ dɔ ɖe wo dzi ale gbegbe. Malyori si ƒe aƒe ŋu tɔɖɔɖɔ gã la gblẽ nu le le Venezuela la gblɔ be, “esime mɔkpɔkpɔ aɖeke meganɔ mía si o la, mía nɔviwo tso mí xɔ.” Esi lɔlɔ̃nu faa dɔwɔlawo tu xɔ yeye na Malyori ƒe ƒomea la, egblɔ sesĩe be “Míate ŋu ada akpe na Yehowa ɖe nusiwo katã wòwɔ na mí la ta wòade edeƒe gbeɖe o!” Eye esime nɔvi siwo ŋu tɔɖɔɖɔ gblẽ nu le le Mozambique xɔ aƒe yeye siwo wotu na wo ƒe safuiwo la, ƒuƒoƒoa katã te Fiaɖuƒeha si nye “Yehowae Nye Míaƒe Sitsoƒe” dzidzi zi ɖeka. *\nKpekpeɖeŋu nana amesiwo hiã tu la do dzidzɔ na lɔlɔ̃nu faa dɔwɔlawo hã. Marcelo, si wɔ dɔnɔdzikpɔdɔ le sitsoƒesaɖa me le Mozambique gblɔ be: “Edo dzidzɔ nam ŋutɔ be mekpe ɖe nɔvi siwo nɔ fu kpem vevie la ŋu.” Huang, si wɔ lɔlɔ̃nu faa dɔ le Taiwan gblɔ be: “Dzidzɔ gãe wònye be mekpɔ gome le nuɖuɖu kple avɔgbadɔwo mama na nɔvi siwo hiã tu la me. Edo ŋusẽ míaƒe xɔse ale gbegbe.”\nLɔlɔ̃nu Faa Ðoɖo aɖe si Ðea Vi\nLɔlɔ̃nu faa dɔa hã he gbɔgbɔmedzidzeme vɛ na gamenɔla akpe geɖe le xexeame godoo. Alekee? Le nyitsɔ laa ƒe ƒeawo me la, Yehowa Ðasefowo ma Biblia-srɔ̃gbalẽ 30,000 kple edzivɔ le gaxɔ siwo ade 4,000 me le United States ɖeɖe dzaa. Gakpe ɖe eŋu la, le afisiwo wòanya wɔ le la, Ðasefowo ŋutɔ yia gaxɔwo me ɖasrɔ̃a Biblia kple gamenɔlawo hewɔa Kristotɔwo ƒe kpekpewo. Ðe wòɖea vi na gamenɔlaawoa?\nGamenɔla siwo le Biblia srɔ̃m la dometɔ aɖewo te Mawu ƒe Nya ƒe nufiafia fakɔname la fiafia wo tɔ gamenɔla bubuwo. Esia wɔe be le gaxɔ geɖewo me le xexeame godoo la, gamenɔlawo ƒe ƒuƒoƒowo li siwo le Yehowa subɔm ɖekae. Gamenɔla aɖe si le Oregon, U.S.A. ka nya ta le ƒe 2001 me be: “Míaƒe ƒuƒoƒoa le dzidzedze kpɔm ŋutɔ.” Fiaɖuƒegbeƒãɖela 7 ye le eme eye míele Biblia-nusɔsrɔ̃ 38 wɔm. Ame 25 kple edzivɔe vaa dutoƒonuƒoa kple Gbetakpɔxɔ Nusrɔ̃ƒea, eye ame 39 ye va [Kristo ƒe ku] ƒe Ŋkuɖodzia. Eteƒe madidi o ame etɔ̃ agaxɔ nyɔnyrɔ!”\nViɖe Kple Dzidzɔ Siwo Le Eme\nGaxɔdzikpɔlawo de dzesii be lɔlɔ̃nu faa ɖoɖo sia le vi ɖem. Gake nusi wɔa dɔ ɖe gaxɔdzikpɔlawo dzi wue nye alesi ɖoɖo sia ɖea vi ɣeyiɣi didii. Nyatakaka aɖe gblɔ be: “Le ƒe ewo siwo me wole ɖoɖo sia ŋudɔ wɔm me la, womegade gamenɔla aɖeke si xɔ nyɔnyrɔ zu Yehowa Ðasefo si ŋu woɖe asi le le gaxɔ me game ake o—mele alea le ƒuƒoƒo bubuwo ya gome o, wogadea amesiwo ŋu woɖe asi le la dometɔ 50-60 le alafa me la game ake.” Kutsetse siwo le dodom tso Ðasefowo ƒe lɔlɔ̃nu faa dɔa me ʋã gaxɔ me osɔfo aɖe si le Idaho wòŋlɔ lɛta ɖo ɖe Yehowa Ðasefowo ƒe xexeame katã ƒe dɔwɔƒegã be: “Togbɔ be nyemeda asi ɖe míaƒe nufiafiawo dzi o hã la, míaƒe habɔbɔa wɔ dɔ ɖe dzinye ŋutɔ.”\nKpekpeɖeŋu nana gamenɔlawo ɖea vi na lɔlɔ̃nu faa dɔwɔlaawo hã. Le gamenɔlawo ƒe ƒuƒoƒo aɖe si dzi Fiaɖuƒeha zi gbãtɔ ƒe kpekpe dzi kpɔkpɔ vɔ megbe la, lɔlɔ̃nu faa dɔwɔla aɖe ŋlɔ be: “Ŋutsu 28 kpɔkpɔ woanɔ kafukafuhawo dzim na Yehowa ɖekae nye dzideƒo ale gbegbe. Woke nu dzi haa sesĩe! Mɔnukpɔkpɔ ka gbegbee nye si wònye be nànɔ wɔna sia teƒe!” Lɔlɔ̃nu faa dɔwɔla aɖe si ɖia tsa srãa Arizona gaxɔwo me nɔlawo kpɔna la gblɔ be: “Yayra ka gbegbee nye esi wònye be woakpɔ gome le dɔ tɔxɛ sia wɔwɔ me!”\nÐasefo lɔlɔ̃nu faa dɔwɔla siwo le xexeame godoo la lɔ̃na ɖe Yesu ƒe nya si wògblɔ dzi bɔbɔe, be: “Nana enye yayra wu xɔxɔ.” (Dɔwɔwɔwo 20:35) Woɖoa kpe edzi hã be Biblia ƒe nuxlɔ̃ame be míawɔ nyui na amewo katã dzi wɔwɔ hea dzidzeme vɛ nyateƒe.—Lododowo 11:25.\n^ mm. 7 Kpɔ hadzidzi 85 lia le agbalẽ si nye Midzi Kafukafuhawo na Yehowa, si Yehowa Ðasefowo ta la me.\nƉoe Ɖe Amewo Ɖoe Ɖe Amewo “Mina Míawɔ Nu Nyui na Amesiame”\nw02 7/15 axa 8-9


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Malayalam Myanmar Norwegian Polish Portuguese Romanian Russian Samoan Sepedi Setswana Sinhala Slovak Slovenian Spanish Swahili Swedish Thai Turkish Ukrainian Urdu\nBIBLIA gblɔ be: ‘Ga doa vɔvɔli.’ (Nyagblɔla 7:12) Esi wònye be ga te ŋu ƒlea nuɖuɖu, nudodo, kple dɔƒe ta la, ekpɔa ame ta tsoa nɔnɔme sesẽ siwo ahedada hena vaa ame dzi me. Le nyateƒe me la, ga ate ŋu aƒle ŋutilãmenu ɖe sia ɖe. Nyagblɔla 10:19 gblɔ be: “Gae wotsɔna kpɔa nuwo katãe.”\nMawu ƒe Nya la de dzi ƒo na mí be míawɔ dɔ vevie bene míate ŋu akpɔ mía ŋutɔ kple míaƒe ƒomea ƒe nuhiahiãwo gbɔ. (Timoteo I, 5:8) Dɔ sesẽ wɔwɔ anukwareɖiɖitɔe hea dzidzeme, bubu, kple dziɖeɖi vana na ame.—Nyagblɔla 3:12, 13.\nTsɔ kpe ɖe eŋu la, dɔ sesẽ wɔwɔ nana míete ŋu kpɔa nu nana ame bubuwo. Yesu gblɔ be: “Nana enye yayra wu xɔxɔ.” (Dɔwɔwɔwo 20:35) Yayra sia sua mía si ne míezã míaƒe ga tsɔ kpe ɖe ame siwo le hiã me, vevietɔ mía nɔvi Kristotɔwo, ŋu dzidzɔtɔe, alo tsɔ ƒle nunana aɖe na míaƒe ame vevi aɖe.—Korintotɔwo II, 9:7; Timoteo I, 6:17-19.\nYesu de dzi ƒo na eyomedzelawo be woanyo dɔme, menye ɣeaɖewoɣi ko o, ke boŋ ɣeawokatãɣi, wòanye numame na wo. Egblɔ be: “Minɔ nu nam amewo.” (Luka 6:38, NW) Gɔmeɖose sia ke dzi wɔwɔ hiã le nunana hena Mawu ƒe Fiaɖuƒea ƒe dɔa dodo ɖe ŋgɔ me. (Lododowo 3:9) Nyateƒee, ne míenyoa dɔme alea la, akpe ɖe mía ŋu ‘míadze xɔlɔ̃’ Yehowa kple Via.—Luka 16:9.\nKpɔ Nyuie Le “Galɔlɔ̃” Ŋu\nƑãa hafi ɖokuitɔdilawo naa nu ame, eye ne wona nu ame hã la, ɖokuitɔdidi ƒe susuwoe wotsɔ wɔnɛ. Woƒe kuxiae nye galɔlɔ̃, si mehea dzidzɔ vana na wo abe ale si wokpɔa mɔ nɛ ene o. Timoteo I, 6:10 gblɔ be: “Nuvɔ̃wo katã ƒe ke enye galɔlɔ̃, si yome mɔ ame aɖewo di, eye wotre mɔ tso xɔse la gbɔ, eye wotsɔ nuxaxa geɖe ŋɔ wo ɖokui flofloflo.” Nu ka tae galɔlɔ̃ menana ame ƒe dzi dzea eme o, eye wògblẽa nu le ame ŋu?\nNu ɖekae nye be kesinɔnuwo meɖia kɔ na ŋuklẽlawo o. Nyagblɔla 5:9 gblɔ be: “Amesi lɔ̃a ga la, ga maɖi ƒo nɛ o.” Eya ta galɔ̃lawo tsɔa nuxaxa si nu metsona o la ‘ŋɔa wo ɖokui flofloflo.’ Tsɔ kpe ɖe eŋu la, woƒe ŋukeklẽa gblẽa nu le woa kple ame bubuwo dome ƒomedodo ŋu, enana be dzidzɔ menɔa woƒe ƒomegbenɔnɔ me o, eye womete ŋu ɖina ɖe eme nyuie hã o. “Dɔwɔla ɖaɖu nu ʋee o, eɖaɖu nu geɖe o, alɔ̃ vivina nɛ; ke kesinɔtɔ ƒe nu gbogboawo menana wòdɔa alɔ̃ o.” (Nyagblɔla 5:11) Vɔ̃ɖitɔe wu la, Mawu mekpɔa ŋudzedze ɖe galɔ̃lawo ŋu o.—Hiob 31:24, 28.\nKpɔɖeŋu geɖewo le Biblia me ŋutinyawo kple xexea me nudzɔdzɔwo me ku ɖe ame siwo fia fi, troa gbo nya dzɔdzɔe, wɔa gbolo, wua ame, fiaa ame yome mɔ, alo kaa aʋatso ŋu—esiawo katã ɖe ga ta. (Yosua 7:1, 20-26; Mixa 3:11; Marko 14:10, 11; Yohanes 12:6) Le Yesu ƒe anyigba dzi subɔsubɔa ƒe gɔmedzedze la, ekpe ɖekakpui dziɖula ‘kesinɔtɔ gã’ aɖe be wòadze ye yome. Nublanuitɔe la, ŋutsu sia gbe Yesu yome dzedze ƒe mɔnukpɔkpɔ wɔnuku la le esi wòkpɔe be ana yeaɖe asi le yeƒe kesinɔnuwo ŋu ta. Eya ta Yesu gblɔ ŋkubiãnya sia be: “Ale wòsẽ na amesiwo si nu le la be, woayi ɖe mawufiaɖuƒe la me enye esi.”—Luka 18:23, 24.\nLe “ŋkeke mamlɛ” siawo me la, ele vevie ŋutɔ be Kristotɔwo nakpɔ nyuie, elabena ame akpa gãtɔ nye “galɔ̃lawo” abe ale si Biblia gblɔe ɖi ene. (Timoteo II, 3:1, 2) Ŋukeklẽ ƒe nɔnɔme sia mekpɔa ŋusẽ ɖe Kristotɔ vavã siwo tsia dzi ɖe woƒe gbɔgbɔmenuhiahiãwo ŋu la dzi o, elabena nane si nyo sãsãsã wu ga la le wo si.\nNane Si Nyo Wu Ga\nEsi Fia Salomo nɔ nu ƒom tso ale si ga doa vɔvɔli ŋu la, egblɔ hã be “nunya doa vɔvɔli” elabena nunya “léa amesi si wòle la ƒe agbe ɖe te.” (Nyagblɔla 7:12) Nya sia gɔme ɖe? Nunya si wotu ɖe Ŋɔŋlɔawo me sidzedze vavãtɔ kple Mawu vɔvɔ̃ nyuitɔ dzi lae Salomo wɔnɛ. Mawumenunya sia si nyo wu ga la ate ŋu akpɔ ame ta tso afɔku gbogbo aɖewo me le agbe me, eye ate ŋu akpɔ ame ta be wòagaku kukpo o gɔ̃ hã. Nunya vavãtɔ sia, si hã le abe fiakuku ene la doa ame siwo si wòsu la ɖe dzi henana bubu nɔa wo ŋu. (Lododowo 2:10-22; 4:5-9) Eye esi nunya sia nana Mawu kpɔa ŋudzedze ɖe ame ŋu ta la, woyɔe be “agbeti.”—Lododowo 3:18.\nAme siwo dina tso dzi blibo me be nunya sia nasu yewo si, eye wolɔ̃na faa be yewoadii la kena ɖe eŋu godoo. “Vinye, . . . ne èyɔ nunya, eye nèkɔ wò gbe dzi ɖe gɔmesese ŋu la, ne èdii abe klosalo ene, eye nèdi eyome mɔ abe kesinɔnu, si le to me ene la, ekema àse Yehowa-vɔvɔ̃ gɔme, eye wò asi atu sidzedze Mawu. Elabena Yehowa naa nunya, eƒe nu me sidzedze kple gɔmesese dzɔ tso.”—Lododowo 2:1-6.\nEsi wònye be Kristotɔ vavãwo dea asixɔxɔ nunya sia ŋu wu ga ta la, ŋutifafa, dzidzɔ, kple dziɖeɖi, si mesua galɔ̃lawo si o la sua woawo ya si. Hebritɔwo 13:5 gblɔ be: “Mina miaƒe susu navo tso galɔlɔ̃ me, eye nusiwo le mia si la, nadze mia ŋu; elabena [Mawu] ŋutɔ gblɔ be: ‘Nyemele asi ɖe ge le mia ŋu o, eye nyemele mia gblẽ ge ɖi akpɔ o.’” Ga menana dedienɔnɔ sia sua ame si o.—g6/07.\n▪ Mɔ ka nue ga doa vɔvɔli alo kpɔa ame ta le?—Nyagblɔla 7:12.\n▪ Nu ka tae mawumenunya nyo wu ga ɖo?—Lododowo 2:10-22; 3:13-18.\n▪ Nu ka tae wòle be míatsri galɔlɔ̃?—Marko 10:23, 25; Luka 18:23, 24; Timoteo I, 6:9, 10.\nƉoe Ɖe Amewo Ɖoe Ɖe Amewo Nukpɔsusu Nyui Kae Wòle Be Wòanɔ Ame Si Ðe Ga Ŋu?\ng 7/07 axa 10-11


2 Thessaloniciens – Togo Chrétien\nPAULO ƑE AGBALẼ EVELIA SI WÒŊLɔ NA TESALONIKATɔWO\nPaulo ŋlɔ agbalẽ gbãtɔ na Tesalonikatɔwo eteƒe medidi kura\nhafi wògaŋlɔ evelia o. Aʋatsonufiala aɖewo gblɔ na\nTesalonikatɔwo be, Kristo va zi evelia xoxo. Nu sia he tɔtɔ\ngeɖe va hamea me. Ame geɖewo dzudzɔ dɔwɔwɔ eye wode asi\nkuviawɔwɔ me. Paulo ŋlɔ agbalẽ sia heka mo na wo le woƒe\nkuviawɔwɔ kple dɔmawɔmawɔ ta. Efia nu wo tso ame kukuwo\nƒe tsitretsitsi ŋuti. Edo ŋusẽ wo be woalé xɔse la me ɖe asi sesῖe\neye woanɔ mɔ kpɔm na Kristo ƒe vava zi evelia.\nEmenyawo 1. Gbedoname, 1:1-2\n2. Paulo ƒe akpedada kple gbedodoɖa ɖe hamea ta, 1:3-12\n3. Aƒetɔ la ƒe vava zi evelia, 2:1-17\n4. Nufiamewo, 3:1-15\n5. Yayranyawo kple gbedonamewo, 3:16-18\n1 Agbalẽ sia tso Paulo, Silvano kple Timoteo gbɔ le yiyim na kristohame si le\nTesalonika, ame siwo le dedie le Mawu mía Fofo kple míaƒe Aƒetɔ Yesu Kristo me.\n2 Mawu mía Fofo kple Aƒetɔ Yesu Kristo nana eƒe yayra sɔgbɔ la mi eye\nwòana ŋutifafa nanɔ miaƒe dziwo kple tamesusuwo me.\n3 Nɔvi lɔlɔ̃awo, akpedada na Mawu ɖe mia ta menye nu dzeame ko wònye na mí o,\nke boŋ míaƒe dɔ wònye be míawɔ na Mawu ɖe ale si miaƒe xɔse tsi ɖe edzi nukutɔe\neye miaƒe lɔlɔ̃ na mia nɔewo hã de to ŋutɔ la ta. 4 Enye dzidzɔ na mí be míaƒo\nadegbe tso miaƒe dzigbɔɖi kple ale si miaƒe xɔse de to le Mawu me la ŋu na hame\nbubuwo, togbɔ be miele fukpekpe kple ɣeyiɣi sesẽwo me tom hã. 5 Esia nye ale si\nMawu wɔa nu to mɔ dzɔdzɔetɔ dzii la ƒe kpɔɖeŋu ɖeka ko, elabena to miaƒe\nfukpekpe me la ele mia dzram ɖo hena eƒe fiaɖuƒe la 6 eye le ɣemaɣi me ke la ele\nʋɔnudɔdrɔ̃ kple tohehe dzram ɖo ɖi na ame siwo le fu wɔm mi.\n7 Eya ta magblɔ na mi ame siwo le fu kpem la be, Mawu ana dzudzɔ mi kple\nmíawo nenye be Aƒetɔ Yesu va do kpoyi tso dziƒo le dzo ƒe aɖewo me kple eƒe\nmawudɔla sesẽwo. 8 Adrɔ̃ ʋɔnu ame siwo katã medi be yewoanya Mawu o, kple ame\nsiwo katã gbe ɖoɖo si wòwɔ ɖe wo ŋu be yeaɖe wo to míaƒe Aƒetɔ Yesu Kristo dzi\nla wɔwɔ me gbidii. 9 Woahe to na wo le dzo mavɔ la me, eye womagakpɔ Aƒetɔ la\nƒe ŋkume akpɔ gbeɖe o, gawu la womakpɔ eƒe ŋutikɔkɔe ƒe ŋusẽ hã o, 10 ne eva be\nwòaxɔ kafukafu kple bubu ɖe dɔ gã si wòwɔ na ame kɔkɔewo la ta. Miawo la, mianɔ\name siwo anɔ ekafum la dome elabena miexɔ Mawu ƒe nya si míegblɔ na mi la dzi\n11 Eya ta míedoa gbe ɖa ɖe mia ta ɖaa be míaƒe Mawu la nawɔ mi vi\nsiwo ƒomevi wòdi be woanɔ ye si lae, eye agawɔ mi mianyo ade ale si miedi la nu!\nMlɔeba la atsɔ eƒe ŋusẽ axe fe na mi ɖe miaƒe xɔse ta. 12 Ekema ame sia ame anɔ\nAƒetɔ Yesu Kristo ƒe ŋkɔ kafum ɖe nu nyui siwo do go tso mia me wokpɔ la ta; eye\nmiaƒe ŋutikɔkɔe gãtɔ kekeake enye be miava nye etɔ. Míaƒe Mawu kple Aƒetɔ Yesu\nKristo ƒe nublanuikpɔkpɔ sɔgbɔ la ana esiawo katã ava eme na mi.\nKristo ƒe vava zi evelia kple eƒe ŋgɔdodzesiwo\n2 Le míaƒe Aƒetɔ Yesu Kristo ƒe vava kple ale si míaƒo ƒu ɖe egbɔ ŋuti la,\nmíele biabiam tso mia si, nɔviwo, be 2 miagana woatɔtɔ miaƒe susuwo bɔbɔe alo ado\ndzikatsoameƒo na mi kple nyagblɔɖiwo, nutsotsowo alo kple agbalẽ aɖe si wogblɔ be\netso mía gbɔ si le gbɔgblɔm be Aƒetɔ la ƒe vavagbe la va yi xoxo o. 3 Migana\nwoatɔtɔ miaƒe susuwo eye woable mi o; migaxɔ nu sia nu si wogblɔ la dzi se o.\nElabena ŋkeke ma mava o, va se ɖe esime aglãdzedze ava, eye woaɖe ame\nsedzimawɔla la ɖe go, ame si woɖo ɖi na tsɔtsrɔ̃. 4 Atsi tsitre ɖe mawu bubuwo ŋu\neye ayi aɖagbã nu siwo katã amewo subɔna la kple afi si wosubɔa wo le la\ngudugudu. Ayi aɖanɔ Mawu ƒe gbedoxɔ me abe Mawu ene eye wòable amewo be\nyee nye Mawu. 5 Mieɖo ŋku edzi be megblɔ nya siawo na mi esi menɔ mia gbɔ oa?\n6 Eye mienya xoxo nu si le mɔ xem na eƒe afi sia vava; elabena ne eƒe ɣeyiɣi mede\no la, mava o.\n7 Ke nu si ŋutsu aglãdzela kple dzomavɔ me vi sia awɔ ne eva la, le edzi yim\nxoxo gake eya ŋutɔ mava o va se ɖe esime ame si le mɔ xem nɛ la do ɖa le mɔ me\nnɛ hafi. 8 Ekema ŋutsu vɔ̃ɖi sia ava do eye Aƒetɔ Yesu atsɔ eƒe ya si wògbɔna to eƒe\nnume la afiãe; eye ne etrɔ va la, atsrɔ̃ ŋutsu sia ɖa le anyigba dzi. 9 Ŋutsu nu vɔ̃\nwɔla sia ava kple Satana ƒe ŋusẽ eye Satana awɔ eŋutidɔ atsɔ wɔ dzesi kple nukunu\ngã geɖewo, atsɔ aflu amewoe. 10 Ado lã amesiwo katã yina ɖe dzomavɔ la me\nelabena wogbe nyateƒe la xɔxɔ; wogbe be yewomaxɔ nyateƒe la ase, alɔ̃e be wòaɖe\nwo o, 11 eya ta Mawu ɖe mɔ na wo be woaxɔ alakpa siawo katã dzi ase kple woƒe\ndzi blibo 12 eye woadrɔ̃ ʋɔnu wo katã pɛpɛpɛ be woxɔ alakpa dzi se, gbe nu le\nnyateƒe la gbɔ eye wokpɔ dzidzɔ le woƒe nu vɔ̃wo me.\nMinɔ te sesῖe\n13 Ke ele be míada akpe na Mawu ɖaa ɖe mia ta, mi mía nɔvi siwo Aƒetɔ la lɔ̃,\nelabena Mawu ɖoe tso blema ke be yeana miakpɔ ɖeɖe, aklɔ mia ŋuti to Gbɔgbɔ\nKɔkɔe la ƒe dɔwɔwɔ kple miaƒe nyateƒe la dzixɔxɔse me. 14 Mawu gblɔ nyanyui la\nna mi to mía dzi. Eye to mía dzi wòyɔ mi be miakpɔ gome le míaƒe Aƒetɔ Yesu\nKristo ƒe ŋutikɔkɔe la me.\n15 Nɔvi lɔlɔ̃wo, nu siwo katã le susu me na mi eya ta minɔ te sesῖe eye mialé\nnyataƒe la me ɖe asi sesῖe, nyateƒe siwo míefia mi esi míenɔ mia gbɔ kple esiwo\nmíeŋlɔ ɖo ɖe mi le míaƒe agbalẽwo me na mi.\n16 Míaƒe Aƒetɔ Yesu Kristo ŋutɔ kple Mawu mía Fofo, ame si lɔ̃ mí eye to\neƒe amenuveve me la, wòna dzideƒo mavɔ kple mɔkpɔkpɔ nyui mí la, 17 nade dzi ƒo\nna mi eye wòado ŋusẽ mi le dɔ nyui ɖe sia ɖe wɔwɔ kple nya nyui ɖe sia ɖe gbɔgblɔ\nMido gbe ɖa ɖe mía ta\n3 Mlɔeba la, nɔvi lɔlɔ̃tɔwo, esi mele agbalẽ sia nu wum la, mabia tso mia si be\nmiaɖo gbe ɖa ɖe mía ta. Mido gbe ɖa gbã be Aƒetɔ la ƒe nya la nakaka ɖe afi sia afi\nkaba eye wòakpɔ dziɖuɖu le afi sia afi si wòkaka ɖo, ale be wòaɖe ame geɖewo abe\nale si wòdzɔe esi míeva mia gbɔ la ene. 2 Mido gbe ɖa hã be míado go le ame\nvɔ̃ɖiwo ƒe asi me, elabena menye ame sia amee lɔ̃ Aƒetɔ la o. 3 Aƒetɔ la, nuteƒewɔla\nwònye; eya ta ado ŋusẽ mi eye wòakpɔ mia ta tso Satana ƒe fuwɔame ɖe sia ɖe me. 4\nMíeka ɖe edzi le Aƒetɔ la me bena miele nu siwo míefia mi la dzi wɔm eye menye\nzi ɖeka ko o ke boŋ ɣesiaɣi. 5 Aƒetɔ la nawɔe be miaƒe nugɔmesese tso Mawu ƒe lɔlɔ̃\nŋuti la nanɔ to dem ɖe edzi wu ɣesiaɣi.\nNuxɔxlɔ̃ tso kuviawɔwɔ ŋu\n6 Nɔvi lɔlɔ̃awo, míele se sia dem na mi le míaƒe Aƒetɔ Yesu Kristo ƒe ŋkɔ me be:\nMigade ha kple nɔvi si nɔa anyi kuviatɔe gbe sia gbe eye mewɔa dɔ aɖeke abe ale si\nmíefia mi be miawɔ la ene o. 7 Elabena miawo ŋutɔ mienya ale si wòle be miadze\nmíaƒe kpɔɖeŋu yomee. Esi míenɔ mia dome la, míenɔ anyi kuviatɔe 8 alo ɖu ame\naɖe ƒe nu femaxee o, ke boŋ míewɔ dɔ zã kple keli. Míedze agbagba, ku kutri be\nmíaganye agba na mia dometɔ aɖeke o. 9 Míewɔ esia menye esi míate ŋu abia\nkpekpeɖeŋu ma tɔgbi mi ta o ke boŋ be míatsɔ mía ɖokuiwo aɖo kpɔɖeŋui na mi be\nmiadze eyome. 10 Elabena esi míenɔ mia gbɔ gɔ̃ hã la, míede se sia na mi be, “Ame\nsi medi be yeawɔ dɔ o la, megadu nu hã o.”\n11 Gake míesena be mia dometɔ aɖewo le kuvia wɔm, wogbe be yewomawɔ\ndɔ aɖeke o, eye wogblẽa woƒe ɣeyiɣi le ameŋunyagbɔgblɔ me. 12 Míele kuku ɖem\nna nenem me mawo katã eye míele gbe ɖem na wo hã le Aƒetɔ Yesu Kristo ƒe ŋkɔ\nme be, woadze kɔ anyi awɔ dɔ atsɔ kpɔ wo ɖokuiwo dzii. 13 Hena nɔvi lɔlɔ̃\nmamlɛawo la, mele nu xlɔ̃m mi be ɖeɖi megate mia ŋuti le nu nyui wɔwɔ me o.\n14 Nenye be ame aɖe gbe be yemawɔ ɖe nu siwo míegblɔ ɖe agbalẽ sia me\ndzi o la, milé ŋku ɖe eŋuti eye migade ha kplii o, ale be ŋu nakpee. 15 Ke migabui\nbe enye miaƒe futɔ o; ke boŋ miƒo nu nɛ abe nɔvi si hiã nuxɔxlɔ̃ ene.\n16 Ŋutifafa ƒe Aƒetɔ la ŋutɔ nana eƒe ŋutifafa mi ɣesiaɣi le nu sia nu me. Aƒetɔ la\nnanɔ anyi kpli mi katã.\n17 Azɔ esia nye, nye ŋutɔ nye gbedoname si mele ŋɔŋlɔm kple nye ŋutɔ nye\nasi, abe ale si mewɔnɛ le nye agbalẽwo katã ƒe nuwuwu la ene; be wòanye kpeɖodzi\nna mi be agbalẽ la tso nye ŋutɔ gbɔnye. Esia nye nye ŋutɔ nye asinuŋɔŋlɔ. 18 Míaƒe\nAƒetɔ Yesu Kristo ƒe yayra nanɔ mi katã mia dzi.\n← 1 Timothée


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Lithuanian Malayalam Myanmar Norwegian Polish Portuguese Rarotongan Romanian Russian Sinhala Slovak Slovenian Spanish Swahili Swedish Thai Turkish Ukrainian Urdu Vietnamese\nMENYE mɔ̃ɖaŋunu deŋgɔwo zazã atsɔ aɖe modzaka koe elektronikfefewo nye o. Le nyateƒe me la, wodoa ame ƒe ŋutetewo kpɔna, eye wonaa ame ƒe mo medzakana o. Wogaɖea vi bubuwo hã. Elektronikfefewo naa ame ƒe susu ɖana, eye numekukuwo ɖee fia be, fefe siawo naa ame ƒe ŋku ƒe dɔwɔwɔ nyona ɖe edzi. Wo dometɔ aɖewo ate ŋu ana ame nabi ɖe akɔntabubu kple nuxexlẽ me nyuie wu. Gakpe ɖe eŋu la, elektronikfefe siwo le dodom fifia va zua dzeɖonya na sukuviwo. Ne èkpɔ gome le fefe siawo dometɔ aɖe me la, àte ŋu aɖo dze tso eŋu na hawòtiwo.\nGake dziwòlawoe atso nya me ne anyo be nàkpɔ gome le elektronikfefe mawo me. (Kolosetɔwo 3:20) Ne dziwòlawo lɔ̃ la, ahiã be nàtia fefe siawo dometɔ siwo, menye ɖeko woado dzidzɔ na wò ko o, ke woakpe ɖe ŋuwò nàsrɔ̃ nɔnɔme nyuiwo hã. Azɔ, nu ka tae wòhiã be nàɖɔ ŋu ɖo vevie le wo tiatia me ɖo?\nNu Siwo Gblẽ Le Wo Ŋu!\nBrian si xɔ ƒe 16 gblɔ be, “Kɔmpiutadzifefewo vivina ŋutɔ.” Gake abe ale si wòanya nɔ nyanya na wò xoxo ene la, menye fefeawo katãe nyo o. Brain lɔ̃ ɖe edzi be, “Àva nɔ nanewo siwo màlɔ̃ awɔ ŋutɔŋutɔ gbeɖe o—le esi woagblẽ nu le ŋuwò godoo ta—la wɔm.” Agbenɔnɔ kawo ƒomevie fefe siawo dona ɖe ŋgɔ?\nFefe siawo dometɔ geɖewo doa agbenɔnɔ maɖɔʋuwo, nya ƒaƒãwo gbɔgblɔ, kple ŋutasẽnuwo wɔwɔ ɖe ŋgɔ ŋumakpemakpetɔe, evɔ Biblia tsi tsitre ɖe nu siawo katã ŋu. (Psalmo 11:5; Galatiatɔwo 5:19-21; Kolosetɔwo 3:8) Fefe aɖewo doa gbɔgbɔyɔyɔ ɖe ŋgɔ. Adrian, si xɔ ƒe 18, gblɔ le fefe aɖe si de du ŋutɔ la ŋu be, eɖea “gbevuhawo dome ʋawɔwɔwo, atike muamewo zazã, gbɔdɔnuwɔnawo ɖeɖe fia gaglãa, nya ƒaƒãwo gbɔgblɔ, ŋutasẽnuwɔna nyɔŋuwo, ʋukɔkɔɖi, kple amewuwu nuwɔna vɔ̃ɖiwo” fiana. Eye fefe yeye ɖe sia ɖe si tona la ganyrana wu. James, si xɔ ƒe 19, gblɔ be, ame ate ŋu afe fefe siawo dometɔ siwo xɔ ŋkɔ wu la kple ame bubuwo tẽe le Internet dzi. Esia wɔe be kɔmpuitadzifefewo va deŋgɔ ŋutɔ. James gblɔ be, “Àte ŋu anɔ wò kɔmpiuta ŋgɔ le aƒe me aʋli ho kple amewo le xexea ƒe teƒe bubuwo.”\nFefe siwo me wozãa ame wɔwɔe ɖe ame ɖokui teƒe le la va bɔ ale gbegbe. Gomekpɔlawo wɔa ame wɔwɔe aɖe—ɖe amegbetɔ alo lã aɖe ƒe nɔnɔme nu, alo nyea amegbetɔ kple lã ƒokpli—wònyea wo teƒenɔla si nɔa xexe aɖe si wotsɔ kɔmpiuta wɔe, si me gomekpɔla bubuwo ƒe ame wɔwɔe akpe geɖe bubuwo nɔna la me. Nu sia nu si le míaƒe xexea me, abe fiasewo, ʋuwo, aƒewo, ɣeɖuƒewo, kple gbolowɔƒewo ene, nɔa kɔmpiutadzixexe ma me. Gomekpɔlawo te ŋu ɖoa nyatakaka ɖe wo nɔewo enumake to kɔmpiuta dzi ne wona woƒe ame wɔwɔeawo, siwo woyɔna le yevugbe me be avatars la, le fefeawo fem.\nNu kawoe yia edzi le kɔmpiutadzixexe mawo me? Nyadzɔdzɔŋlɔla aɖe gblɔ be: “Zi geɖe la, nu siwo gomekpɔlaawo malɔ̃ awɔ, alo ate ŋu awɔ ŋutɔŋutɔ gbeɖe o, mee woƒoa wo ɖokui ɖo le fefeawo me.” Egblɔ kpee be: “Gbolowɔwɔ kple gbɔdɔnuwɔnawo xɔa aƒe ɖe wo me.” Ne gomekpɔlaawo nya te asi ɖe kɔmpiutanuŋlɔkpevi ʋɛ aɖewo dzi ko la, woƒe ame wɔwɔeawo nɔa gbɔdɔnuwo wɔm esime woawo ŋutɔwo nɔa nyatakakawo ɖom ɖe wo nɔewo tẽe tso gbɔdɔnuwɔnaa ŋu abe woawo ŋutɔe le ewɔm ene. Tsɔ kpe ɖe eŋu la, nyadzɔdzɔgbalẽ si nye New Scientist gblɔ be, “ame wɔwɔe siawo te ŋu nyea hlɔ̃nuwɔlawo, adzoglihawo, ŋutsu siwo dia ame na gbolowo hexɔa ga si ameawo xena na gboloawo ƒe ɖe, adzodalawo, nu fitifiti wɔlawo kple amewulawo.” Magazine aɖe hã ka nya ta be, “ame siwo tsia tsitre ɖe fefe siawo ŋu la tsia dzi ɖe nuwɔna siwo yia edzi le wo me ŋu, abe gbolowɔƒe siwo gomekpɔlawo ƒe ame wɔwɔeawo dɔa gbolowo gbɔ akpasesẽe le, alo ale si wozãa ame wɔwɔeawo tsɔ wɔa gbɔdɔnuwo ɖe ame wɔwɔe siwo ɖi ɖeviwo ŋu madzemadzee ene, siwo nye nuwɔna manɔsenuwo le míaƒe xexea me.”\nNu Si Ta Wòhiã Be Nàtia Wo Me\nAme siwo kpɔa gome le fefe siawo siwo me wowɔa gbɔdɔnuwo kple ŋutasẽnuwo le ate ŋu agblɔ be: “Megblẽa nu le ame aɖeke ŋu o. Menye nu ŋutɔŋutɔe o. Fefe koe ɖe?” Mègatsɔ nukpɔsusu masɔmasɔ mawo flu ɖokuiwò o!\nBiblia gblɔ be: “Ŋutsuvi ƒe nɔnɔme wotsɔna dzea sii be, eƒe nuwɔwɔwo adza, eye wòato mɔ ɖeka loo.” (Lododowo 20:11) Ne èkpɔa gome le elektronikfefe siwo me wowɔa ŋutasẽnuwo kple nu gbegblẽwo le me la, ɖe woate ŋu agblɔ be ènye ame si ƒe dzi to mɔ ɖeka hedza le susu mea? Numekukuwo ɖee fia enuenu be modzakaɖeɖe siwo yɔ fũu kple ŋutasẽnuwo nana ame siwo kpɔa wo la va wɔa nu adãtɔe geɖe wu. New Scientist magazine la gblɔ nyitsɔ laa be: “Esi wònye be gomekpɔlawo ɖoa dze kple wo nɔewo to kɔmpiuta dzi ta la, fefe siawo gblẽa nu le ame ŋu wu television.”\nGomekpɔkpɔ le fefe maɖɔʋuwo me le ko abe aɖiɖuɖɔ tsɔtsɔ fe fefee ene—nu siwo wògblẽna le ame ŋu madze enumake o, ke hã, woava dze godoo. Le mɔ ka nu? Tete ɖe aɖinu wuamewo ŋu ate ŋu agblẽ nu le ame ƒe dɔgbo ŋu, eye woana be dɔkavimedɔlẽkuiwo nage ɖe ame ƒe ʋukawo me, si ana wòadze dɔ. Nenema kee ɖokuiwò ƒoƒo ɖe fefe siwo me wowɔa gbɔdɔnuwo kple ŋutasẽnu vɔ̃ɖiwo le me atraɖii ate ŋu ana wò ‘dzitsinya naku atri,’ eye woana be dzodzro vɔ̃ siwo nyɔna ɖe mewò nakpɔ ŋusẽ ɖe wò tamebubu kple nuwɔnawo dzi.—Efesotɔwo 4:19; Galatiatɔwo 6:7, 8.\nFefe Kae Matia?\nNe dziwòlawo ɖe mɔ na wò be nàkpɔ gome le elektronikfefewo me la, aleke nàwɔ anya esiwo nàtia kple ɣeyiɣi agbɔsɔsɔme si nàzã ɖe wo ŋu? Bia nya siwo gbɔna la ɖokuiwò:\n▪ Ðe nye tiatia ana madze agɔ le Yehowa dzia? Fefe si ƒomevi nàtia ate ŋu ana Mawu nakpɔ dzidzɔ ɖe ŋuwò loo, alo makpɔ dzidzɔ ɖe ŋuwò o. Psalmo 11:5 gblɔ be: ‘Yehowa doa ame dzɔdzɔe kpɔna, ke eƒe luʋɔ léa fu ame vɔ̃ɖi kple ame si lɔ̃a ŋutasẽnuwɔwɔ la.’ Mawu ƒe Nya la gblɔ le ame siwo ƒoa wo ɖokui ɖe gbɔgbɔyɔyɔ me ŋu be: ‘Ame sia ame, si le nu sia wɔm la, ŋunyɔnu wònye na Yehowa.’ (5 Mose 18:10-12) Ne míedi be míanye Mawu xɔlɔ̃wo la, ehiã be míawɔ ɖe aɖaŋuɖoɖo si le Psalmo 97:10 la dzi, be: ‘Mi ame siwo lɔ̃a Yehowa la, milé fu vɔ̃!’\n▪ Aleke fefea akpɔ ŋusẽ ɖe nye tamebubu dzi? Bia ɖokuiwò be, “Ðe fefe sia ana ‘sisi le gbɔdɔdɔ ƒe agbe gbegblẽ nɔnɔ nu’ anɔ bɔbɔe nam loo, alo ana wòasesẽ nama?” (1 Korintotɔwo 6:18) Gomekpɔkpɔ le fefe siwo lɔ nɔnɔmetatawo kple dzeɖoɖo siwo nyɔa gbɔdɔdɔ ƒe dzodzro ɖe ame me me makpe ɖe ŋuwò be wò susu nanɔ nu siwo le dzɔdzɔe, nu siwo le dzadzɛ, kple nu siwo dzea ame wɔwɔ, ŋu o. (Filipitɔwo 4:8) Amy, si xɔ ƒe 22, gblɔ be: “Fefeawo dometɔ geɖe naa ame ƒe dzitsinya kua atri le ŋutasẽnuwɔwɔ, nya ƒaƒãwo gbɔgblɔ, kple agbe maɖɔʋu nɔnɔ gome, si ate ŋu ana be màganɔ ŋudzɔ ɖe agbe nyui nɔnɔ ƒe dzidzenuwo ŋu le wò agbenɔnɔ me o. Ele be nàɖɔ ŋu ɖo ŋutɔ le fefe siwo nàtia me.”\n▪ Ɣeyiɣi agbɔsɔsɔme kae mazã ɖe fefea ŋu? Deborah, si xɔ ƒe 18, gblɔ be: “Nyemesusui be kɔmpiutadzifefewo katãe gblẽ o. Gake woate ŋu axɔ ɣeyiɣi geɖe le ame si, eye woate ŋu ava zu nu mame na ame gɔ̃ hã.” Elektronikfefe si me nu gbegblẽ wɔwɔ aɖeke mele o gɔ̃ hã ate ŋu axɔ ɣeyiɣi geɖe le ame si. Eya ta anyo be nànɔ ɣeyiɣi siwo nèzãna tsɔ fea fefeawo la ŋlɔm ɖi ahatsɔe asɔ kple esiwo nèzãna ɖe dɔwɔna siwo le vevie wu la ŋu. Esia wɔwɔ akpe ɖe ŋuwò nàtsɔ nu siwo le vivie wu la aɖo nɔƒe gbãtɔ.—Efesotɔwo 5:15, 16.\nBiblia mebia tso mía si be míazã míaƒe ɣeyiɣiwo katã ɖe nusɔsrɔ̃ alo dɔwɔwɔ ŋu le agbe me o. Biblia na mí katã míenya be “nukoɣi li . . . eye ɣeɖuɣi li.” (Nyagblɔla 3:4) Edze ƒãa be “ɣeɖuɣi” mefia fefe ko o, ke efia hã be woaʋã ameti bliboa. Ekema ɖe manyo be nàzã wò vovoɣiwo ƒe akpa aɖe atsɔ aƒo ɖokuiwò ɖe kamedefefewo wɔwɔ me tsɔ wu be nàsi ka ɖokuiwò ɖe kɔmpiuta ŋgɔ ɣesiaɣi oa?\nWɔ Tiatia Nunyatɔe\nÐikeke mele eme o be elektronikfefewo vivia ame nu ŋutɔ, vevietɔ ne èbi ɖe wo me nyuie. Susu sia koŋ tae wòle be nàtia fefeawo me nunyatɔe ɖo. Bia ɖokuiwò be, ‘Nu kawo mee mebi ɖo wu le suku?’ Ðe menye nu siwo doa dzidzɔ na wò wue oa? Le nyateƒe me la, ele dzɔdzɔme nu be ale si gbegbe suku nusɔsrɔ̃ aɖe doa dzidzɔ na wò la, nenema kee wòakpɔ ŋusẽ ɖe dziwò vevie. Azɔ bia ɖokuiwò be: ‘Elektronikfefe kae doa dzidzɔ nam wu? Agbe ɖɔʋu nɔnɔ ŋuti nufiame kawoe le eme nam?’\nBe nàte ŋu atia fefeawo nunyatɔe la, ɖe manyo be nàwɔ nuŋlɔɖi kpui tso nu siwo fefe ɖe sia ɖe lɔ ɖe eme la ŋu, be nàde dzesi taɖodzinu vevi si ta wowɔ fefea ɖo kple mɔ siwo dzi ame ato aɖo taɖodzinu ma gbɔ la nyuie oa? Tsɔ nuŋlɔɖia me nyawo sɔ kple Biblia me gɔmeɖose siwo ŋu míeƒo nu tso le nyati sia me, be nàkpɔe ɖa be fefe nyui wònye hã.\nLe esi nàƒo ɖokuiwò ɖe fefe aɖe me le esi hawòtiwo kpɔa gome le eme ta ko teƒe la, ɖoe kplikpaa be wò ŋutɔ nàbu nuwo ŋu nyuie ahatia esi sɔ. Vevietɔ wu la, wɔ ɖe Biblia ƒe aɖaŋuɖoɖo si nye, “Miyi edzi mianɔ nuwo dom kpɔ, be wodze Aƒetɔ la ŋu hã” la dzi.—Efesotɔwo 5:10.—g08-E 01.\nGomekpɔkpɔ le fefe maɖɔʋuwo me le ko abe aɖiɖuɖɔ tsɔtsɔ fe fefee ene—nu siwo wògblẽna le ame ŋu madze enumake o, ke hã, woava dze godoo\n▪ Nya kae nàgblɔ ne xɔ̃wò aɖe bia tso asiwò be yewoakpɔ gome le elektronikfefe aɖe si me ŋutasẽnuwo kple nu gbegblẽ wɔwɔ le me?\n▪ Aleke nàte ŋu akpɔ egbɔ be elektronikfefewo nagado kplamatse wò dɔwɔna siwo le vevie wu o?\nZi nenie nèkpɔa gome le elektronikfefewo me?\n□ Ƒãa hafi\n□ Zi ɖeka le kwasiɖa me\n□ Gbe sia gbe\nƔeyiɣi agbɔsɔsɔme kae nèzãna ɣesiaɣi si nèkpɔ gome le eme?\n□ Miniti ʋɛ aɖewo\n□ Abe gaƒoƒo ɖeka ene\n□ Gaƒoƒo eve kple edzivɔ\nFefe kawo ƒomevie doa dzidzɔ na wò wu?\n□ Ʋuwo ƒe duɖimekeke\n□ Ame si atre tudada nɔvia gbã ƒe fefe\nŊlɔ elektronikfefe aɖe si me nènya be masɔ be yeakpɔ gome le o ƒe ŋkɔ ɖe afi sia.\n[Aɖaka/Nɔnɔmetata si le axa 20, 21]\nAbe ale si nànya de dzesii le nyati si me dzrom míele me ene la, elektronikfefewo va de ŋgɔ fifia ŋutɔ wu esime nènye sɔhɛ. Abe dzila ene la, nu kae nàte ŋu awɔ atsɔ akpe ɖe viwò ŋu wòakpɔ afɔku siwo ate ŋu anɔ wo me adze sii ahaƒo asa na wo?\nNe ètsri elektronikfefe ɖe sia ɖe na ɖeviawo kura, alo tea tɔ ɖe edzi be ɣeyiɣi ko wogblẽna na ame la, maɖe vi boo aɖeke o. Ðo ŋku edzi be menye fefeawo katãe gblẽ o. Ke hã, woate ŋu ava zu nu mame na ame, alo axɔ ɣeyiɣi geɖe le ame si. Eya ta gbɔ dzi ɖi nàlé ŋku ɖe ɣeyiɣi agbɔsɔsɔme si viwòa zãna ɖe fefe siawo ŋu la ŋu nyuie. Azɔ hã, kpɔe ɖa be fefeawo dometɔ kawoe dzɔa dzi na viwòa hã. Àte ŋu abia nya siawo tɔgbi viwòa be:\n▪ Fefeawo dometɔ ka ŋue wò sukuxɔmehatiwo ɖoa dze le wu?\n▪ Nu kawoe yia edzi le fefea me?\n▪ Le wò susu nu la, nu ka tae wòdzɔa dzi na ame geɖe nenema ɖo?\nÐewohĩ àkpɔe be viwòa nya nu geɖe tso elektronikfefewo ŋu wu ale si nèsusui gɔ̃ hã! Ðewohĩ anya kpɔ gome le fefe aɖe si nèkpɔ be mesɔ o me gɔ̃ hã. Ne nenemae la, mègawɔ nu wòagbɔ eme o. Esia nye mɔnukpɔkpɔ nyui aɖe na wò be nàkpe ɖe viwòa ŋu wòatu eƒe nugɔmesese ŋutetewo ɖo.—Hebritɔwo 5:14.\nBia nya siwo ate ŋu akpe ɖe viwòa ŋu wòase nu si tae fefe siwo mesɔ o la dzroa ame ɖo la gɔme. Le kpɔɖeŋu me, àte ŋu abiae nya sia tɔgbi, be:\n▪ Ðe nèsena le ɖokuiwò me be yetsi akogo le hawòtiwo dome le esi míeɖe mɔ na wò be nàkpɔ gome le fefe ma koŋ me o ta?\nAbe ale si míegblɔe le nyati si do ŋgɔ mee ene la, ɖeviwo ate ŋu anɔ gome kpɔm le fefe aɖe me kple susu be yewoate ŋu aɖo dze tso eŋu na yewo hatiwo. Ne nenemae wòle le viwòa gome la, anɔ eme be màwɔ nu abe ale si nàwɔ nui ne ède dzesii be viwòa ŋutɔ ɖonɛ kpɔa gome le fefe siwo me wowɔa ŋutasẽnuwo kple gbɔdɔnu nyɔŋuwo le me ene o.—Kolosetɔwo 4:6.\nKe ne ède dzesii be nu gbegblẽ siwo le fefe aɖe mee doa dzidzɔ na viwòa ɖe? Ðevi aɖewo ate ŋu asẽ nu be, kɔmpiutadzifefewo me nu maɖɔʋuwo megblẽa naneke le yewo ŋu o. Woate ŋu agblɔ be, “Ewɔwɔ le kɔmpiuta dzi mefia be màva wɔ nu mawo ŋutɔŋutɔ kokoko o.” Ne nenemae viwòa sena le eɖokui me la, he eƒe susu yi Psalmo 11:5 dzi, abe ale si wòdze le axa 30 lia ene. Abe ale si mawunyakpukpui ma ɖee fia kɔte ene la, menye ŋutasẽnuwɔlawo ko ŋue Mawu mekpɔa ŋudzedze ɖo o, ke ame siwo kpɔa dzidzɔ ɖe ŋutasẽnuwo ŋu hãe. Gɔmeɖose ma kee ku ɖe gbɔdɔdɔ ƒe agbe gbegblẽ nɔnɔ alo agbe maɖɔʋu ƒomevi bubuwo nɔnɔ, siwo ŋu Mawu ƒe Nya la tsi tsitre ɖo la ŋu.—Psalmo 97:10.\nEŋutinunyala aɖewo ɖo aɖaŋu siwo gbɔna:\n▪ Mègaɖe mɔ ɖeviawo nanɔ teƒe siwo ɖe ɖe aga, abe xɔdɔmewo ene, anɔ elektronikfefewo fem o.\n▪ De se siwo dzi woazɔ ɖo (le kpɔɖeŋu me, ame aɖeke makpɔ gome le fefe aɖeke me do ŋgɔ na sukudɔdeasiwo wɔwɔ, alo fiẽnuɖuɖu, alo dɔ vevi bubuwo o).\n▪ He susu yi kamedefefe siwo woate ŋu awɔ ɖe elektronikfefewo teƒe la dzi.\n▪ Nɔ eteƒe ne viwòwo le elektronikfefewo fem—alo, kpɔ gome le eme kpli wo ɣeaɖewoɣi.\nGake be nàte ŋu afia mɔ viwòwo le modzakaɖenyawo gome la, ele be wò ŋutɔ nànye kpɔɖeŋu nyui ɖola. Eya ta bia ɖokuiwò be, ‘Television alo video dzi nuwɔna kawoe mekpɔna?’ Mègable ɖokuiwò o, ne ègblɔnɛ gake wò ŋutɔ mewɔnɛ o la, viwòwo anya godoo!\nƉoe Ɖe Amewo Ɖoe Ɖe Amewo Ðe Wònyo Be Manɔ Elektronikfefewo Fema?\ng 1/08 axa 20-30


Wodzra Yesu Ƒe Kukua Ðo Heɖii | Yesu Ƒe Agbemeŋutinya\nMATEO 27:57–28:2 MARKO 15:42–16:4 LUKA 23:50–24:3 YOHANES 19:31–20:1\nWOÐE YESU ƑE KUKUA LE ATIA ŊU\nWODZRA YESU ƑE KUKUA ÐO HENA ÐIÐI\nNYƆNUAWO VA KE ÐE YƆDO ƑUƑLU ŊU\nFiẽsi le ɖoɖom le Fiɖa, Nisan 14 lia dzi. Nisan 15 lia, si nye Sabat, adze egɔme le ɣeɖoto. Yesu ku xoxo, ke adzodala eve siwo le eƒe axawo dzi ya gale agbe. Le Sea nu la, mele be ame kuku natsi ati ŋu “ŋu nake ɖe edzi o,” ke boŋ ele be woaɖii “gbe ma gbe ke.”—5 Mose 21:22, 23.\nAzɔ hã, woyɔa Fiɖagbe be Dzadzraɖoŋkeke, elabena ɣeyiɣi sia mee amewo ɖaa nu eye wowua dɔ bubu siwo womate ŋu agblẽ ɖi va se ɖe Sabat la megbe o la nu. Le ɣeɖoto la, Sabat eve ƒokpli, alo Sabat ‘gã,’ adze egɔme. (Yohanes 19:31) Ele alea elabena Nisan 15 lia anye Amɔwɔ Maʋamaʋã Bolo Ŋkekenyui si xɔa ŋkeke adre la ƒe ŋkeke gbãtɔ, eye godoo la ŋkeke gbãtɔ ma nyea Sabat. (3 Mose 23:5, 6) Le go sia me la, ŋkeke gbãtɔ ma dze kwasiɖa sia kwasiɖa ƒe Sabat la dzi.\nEya ta Yudatɔwo bia tso Pilato si be wòado tsɔtsɔe Yesu kple adzodala eve siwo le eƒe axawo dzi la ƒe ku. To mɔ ka dzi? To woƒe afɔwo ŋeŋe dzi. Esia awɔe be womate ŋu até woƒe afɔwo ɖe anyi akɔ wo ɖokui ɖe dzi agbɔ o. Asrafoawo va ŋe afɔ na adzodala eveawo. Gake edze abe Yesu ku ene, eya ta womeŋe eƒe afɔwo o. Esia na Psalmo 34:20 va eme. Afi ma gblɔ be: “Ekpɔa eƒe ƒuwo katã ta; womeŋe wo dometɔ ɖeka pɛ hã o.”\nBe woaka ɖe edzi be Yesu ku vavã la, asrafoawo dometɔ ɖeka tɔ akplɔ eƒe axadame, le eƒe dzi gbɔ lɔƒo. “Enumake ʋu kple tsi do go.” (Yohanes 19:34) Esia hã na ŋɔŋlɔ bubu va eme be: “Woafɔ ŋku ɖe ame si woƒo nu ɖo la dzi.”—Zakariya 12:10.\nYosef si tso Arimatia, si nye “kesinɔtɔ” kple Sanhedrin la me tɔ si ŋu wodea bubui la hã nɔ eteƒe esi wowu Yesu. (Mateo 27:57) Ŋɔŋlɔawo gblɔ tso eŋu be enye “ame nyui kple ame dzɔdzɔe” si le “Mawu Fiaɖuƒe la lalam.” Le nyateƒe me la, enye “Yesu ƒe nusrɔ̃la le adzame le vɔvɔ̃ na Yudatɔwo ta,” eye meda asi ɖe ʋɔnu si wodrɔ̃ Yesu la dzi o. (Luka 23:50; Marko 15:43; Yohanes 19:38) Yosef do dzi yi Pilato gbɔ ɖabia Yesu ƒe kukua. Pilato dɔ asrafomegã aɖe ɖa wòyi gbɔ va gblɔ be Yesu ku vavã. Eyome Pilato wɔ Yosef ƒe biabia la dzi nɛ.\nYosef ƒle aklala biɖibiɖi dzadzɛ eye wòɖe Yesu ƒe kukua le atia ŋu. Exatsa aklala la ɖe eƒe kukua ŋu hena ɖiɖi. Nikodemo, “ame si va [Yesu gbɔ] va yi le zã me” la hã kpe asi ɖe Yesu ƒe kukua dzadzraɖo ŋu. (Yohanes 19:39) Etsɔ mire kple aloe si wotsaka, si ade Romatɔwo ƒe pounde alafa ɖeka (kilogram 33) sɔŋ la vɛ. Woxatsa avɔ siwo me atike ʋeʋĩ siawo le la ɖe Yesu ƒe kukua ŋu, abe ale si Yudatɔwo dzraa ame kuku ɖo hafi ɖina ene.\nYɔdo si me wometsɔ ame aɖeke mlɔ kpɔ o si woɖe ɖe agakpe me la le Yosef si, eye wotsɔ Yesu ƒe kukua mlɔ eme. Azɔ womli kpe gã aɖe ɖo yɔdoa nu. Wowɔ esia kabakaba hafi Sabat la nadze egɔme. Anye be Maria Magdalatɔ kple Maria si nye Yakobo Suetɔ dada nɔ asi kpem ɖe Yesu ƒe kukua dzadzraɖo ŋu. Azɔ wowɔ kaba yi aƒe me “be yewoaɖadzra atike ʋeʋĩwo kple ami ʋeʋĩwo ɖo” be yewoagava si na Yesu ƒe kukua le Sabat la megbe.—Luka 23:56.\nLe ŋufɔke, si nye Sabat dzi la, nunɔlawo ƒe tatɔwo kple Farisitɔwo yi Pilato gbɔ ɖagblɔ nɛ be: “Míeɖo ŋku edzi be, esime ameblela ma nɔ agbe la, egblɔ be, ‘Le ŋkeke etɔ̃ megbe la, woafɔm ɖe tsitre.’ Eya ta de se be woadzɔ yɔdo la ŋu nyuie va se ɖe ŋkeke etɔ̃a gbe, ne eƒe nusrɔ̃lawo magava fii adzoe ahagblɔ na amewo be, ‘Wofɔe ɖe tsitre tso ame kukuwo dome o!’ Ne edzɔ alea la, amebeble mamlɛtɔ sia avɔ̃ɖi wu gbãtɔ.” Pilato ɖo eŋu na wo be: “Dzɔlawo neyi kpli mi. Ne miadzɔ eŋu ale si miate ŋui.”—Mateo 27:63-65.\nLe Kwasiɖagbe ŋdi kanya la, Maria Magdalatɔ, Maria si nye Yakobo dada kple nyɔnu bubuwo tsɔ atike ʋeʋĩwo yi yɔdoa to be yewoasi na Yesu ƒe kukua. Wobia wo nɔewo be: “Ame kae amli kpea ɖa le yɔdoa nu na mí?” (Marko 16:3) Gake do ŋgɔ la, anyigba ʋuʋu. Azɔ hã, mawudɔla aɖe mli kpe la ɖa, dzɔlawo dzo, eye edze abe yɔdoa tsi ƒuƒlu ene!\nNu ka tae woyɔa Fiɖagbe be Dzadzraɖoŋkeke ɖo, eye nu ka tae Sabat sia nye Sabat ‘gã’?\nNu kae Yosef kple Nikodemo wɔ tsɔ kpe asi ɖe Yesu ɖiɖi ŋu, eye kadodo kae le woawo kple Yesu dome?\nNu kae nunɔlawo di be woawɔ, gake nu kae dzɔ le Kwasiɖagbe ŋdi kanya?


Nu Ka Tae Wòle Be Mado Gbe Ða? | Sɔhɛwo Biana Be\nGBE BUBU Afrikaans Albanian Alur Amerika Tokunɔgbe Amharic Arabic Arabic (Lebanon) Argentina Tokunɔgbe Armenian Armenian (West) Azerbaijani Baoule Basque Batak (Karo) Batak (Toba) Belize Kriol Bengali Biak Bicol Bislama Brazil Tokunɔgbe Britain Tokunɔgbe Bulgarian Cambodian Catalan Cebuano Chavacano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Colombia Tokunɔgbe Croatian Czech Dangme Danish Dutch Ecuador Tokunɔgbe Efik Estonian Eŋlisi Eʋegbe Fante Faroese Fijian Finnish France Tokunɔgbe Franse Ga Georgian German Germany Tokunɔgbe Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hindi (Roman) Huastec (San Luis Potosi) Hungarian Iban Ibanag Icelandic Iloko Indonesian Isoko Israel Tokunɔgbe Italian Italy Tokunɔgbe Japan Tokunɔgbe Japanese Javanese Kabardin-Cherkess Kabuverdianu Kachin Kalanga (Botswana) Kannada Kazakh Kazakh (Arabic) Kekchi Khakass Kiluba Kinyarwanda Kirghiz Kirundi Kongo Korean Kwanyama Latvian Lingala Lithuanian Lunda Luo Luvale Luxembourgian Macedonian Malagasy Malay Malayalam Maltese Mam Mapudungun Marathi Mauritian Creole Maya Mingrelian Mixtec (Guerrero) Mongolian Myanmar Nahuatl (Huasteca) Ndebele (Zimbabwe) Nepali Niuean Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Paraguay Tokunɔgbe Persian Peru Tokunɔgbe Pidgin (West Africa) Poland Tokunɔgbe Polish Pomeranian Portuguese Portuguese (Portugal) Punjabi Punjabi (Shahmukhi) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Quiche Quichua (Chimborazo) Quichua (Imbabura) Quichua (Tena) Rarotongan Romanian Romany (Macedonia) Romany (Macedonia) Cyrillic Romany (Vlax, Russia) Russia Tokunɔgbe Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Silozi Sinhala Slovak Slovenian Solomon Islands Pidgin Spain Tokunɔgbe Spanish Sranantongo Sunda Swahili Swahili (Congo) Swedish Tagalog Tahitian Talian Tamil Tankarana Tarascan Tatar Telugu Tetun Dili Thai Tigrinya Tiv Tongan Tsonga Turkish Turkmen Twi Tzeltal Tzotzil Udmurt Ukrainian Urdu Urhobo Uzbek Uzbek (Roman) Valencian Venezuela Tokunɔgbe Vietnamese Waray-Waray Welsh Wolaita Xhosa Yoruba Zapotec (Lachiguiri) Zulu\nNumekuku aɖe si wowɔ ɖee fia be, sɔhɛ siwo le Amerika 80 le 100 me doa gbe ɖa, gake 40 le 100 me koe doa gbe ɖa gbe sia gbe. Ðikeke mele eme o be wo dometɔ aɖewo anɔ susum be: ‘Nuwɔna dzro aɖe si nana ame ƒe dzi dzea eme koe gbedodoɖa nyea, alo eyi ŋgɔ ema?’\nNu kae nye gbedodoɖa?\nÐe Mawu ɖoa toa?\nNu kawo ŋue mate ŋu ado gbe ɖa tsoe?\nGbedodoɖae nye dzeɖoɖo ŋutɔŋutɔ kple nuwo katã Wɔla la. Bu nu si esia fia ŋu kpɔ! Yehowa de ŋgɔ wu amegbetɔwo le go ɖe sia ɖe me, ke hã “mele adzɔge tso mía dometɔ aɖeke gbɔ . . . o.” (Dɔwɔwɔwo 17:27) Le nyateƒe me la, amekpekpe wɔnuku sia le Biblia me be: “Mite ɖe Mawu ŋu, eye ate ɖe mia ŋu.”—Yakobo 4:8.\nAleke nàwɔ ate ɖe Mawu ŋu?\nMɔ ɖeka si dzi nàtoe nye gbedodoɖa—mɔ sia dzie nàto aɖo dze kple Mawu.\nMɔ bubue nye Biblia sɔsrɔ̃—mɔ ma dzie Mawu tona ƒoa nu na wò.\nKadodo sia tɔgbi—gbedodoɖa kple Biblia sɔsrɔ̃—ye akpe ɖe ŋuwò be xɔlɔ̃wɔwɔ kplikplikpli nanɔ wò kple Mawu dome.\n“Nuƒoƒo kple Yehowa, si fia dzeɖoɖo kple Dziƒoʋĩtɔ la, ye nye mɔnukpɔkpɔ gãtɔ siwo su amegbetɔwo si la dometɔ ɖeka.”—Jeremy.\n“Ale si mele sesẽm le ɖokuinye me ŋutɔŋutɔ gbɔgblɔ na Yehowa nana mesena le ɖokuinye me be mete ɖe eŋu wu.”—Miranda.\nNe èxɔ Mawu dzi se gɔ̃ hã—eye nèdoa gbe ɖa nɛ gɔ̃ hã la—ate ŋu asesẽ ɣeaɖewoɣi be nàka ɖe edzi be eɖoa to mí vavã. Ke hã, Biblia yɔ Yehowa be “Gbedodoɖasela.” (Psalmo 65:2) Ekpe mí gɔ̃ hã be ‘míadro míaƒe dzimaɖitsitsiwo katã ɖe ye dzi.’ Nu ka ta? ‘Elabena eléa be na mí.’—1 Petro 5:7.\nBu nya sia ŋu: Ðe nèdia ɣeyiɣi ɖoa dze kple xɔwò veviwo edziedzia? Àte ŋu aɖo dze kple Mawu hã nenema. Nɔ gbe dom ɖa nɛ edziedzi eye nànɔ eƒe ŋkɔ Yehowa zãm. (Psalmo 86:5-7; 88:9) Nyateƒee, Biblia kpe wò be, ‘nɔ gbedodoɖa dzi ɣeawokatãɣi.’—1 Tesalonikatɔwo 5:17.\n“Gbedodoɖa nye dzeɖoɖo le nye kple Fofonye si le dziƒo la dome, si me megblɔa nye dzimenyawo katã nɛ le.”—Moises.\n“Megblɔa nye dzimenya veviwo na Yehowa abe ale si ko magblɔ wo na nɔnye alo xɔ̃nye vevi ene.”—Karen.\nBiblia gblɔ be: “Le nu sia nu me la, mito gbedodoɖa kple kokoƒoƒo kpakple akpedada dzi miana Mawu nanya miaƒe dzimedidiwo.”—Filipitɔwo 4:6.\nÐe ema fia be esɔ be nàdo gbe ɖa tso wò kuxiwo ŋua? Ɛ̃! Le nyateƒe me la, Biblia gblɔ be: “Dro wò agba ɖe Yehowa dzi, ekema alé wò ɖe te.”—Psalmo 55:22.\nGake wò gbedodoɖawo meganye wò kuxiwo ɖeɖe ko gbɔgblɔ na Mawu o. Ðetugbi aɖe si ŋkɔe nye Chantelle gblɔ be: “Nye kple Yehowa dome xɔlɔ̃wɔwɔ manye nyuitɔ ne kpekpeɖeŋu ko biam manɔ tso egbɔ ɣesiaɣi o. Mekpɔe be ele be mada akpe nɛ gbã, eye ele be nu siwo ta mada akpe nɛ ɖo la nasɔ gbɔ.”\nBu nya sia ŋu: Nu kawo tae nèdaa akpe ɖo le wò agbe me? Ðe nàte ŋu abu nu etɔ̃ aɖewo siwo tae nàda akpe na Yehowa ɖo egbea?\n“Àte ŋu ado gbe ɖa ada akpe na Yehowa ɖe nu suetɔ, abe ne èkpɔ seƒoƒo aɖe wònya kpɔ na wò ene, gɔ̃ hã ta.”—Anita.\n“De ŋugble le Mawu ƒe nuwɔwɔ aɖe si wɔa nuku na wò alo mawunyakpukpui aɖe si wɔa dɔ ɖe dziwò ŋu eye nàda akpe na Yehowa ɖe eta.”—Brian.\n“Ele be míaƒe gbedodoɖawo nade to abe atsiaƒu ene, ke menye abe tsi si xa ɖi ene o. Yehowa di be yeakpe ɖe mía ŋu, eye togbɔ be enya nu siwo míehiã hafi míabiae gɔ̃ hã la, míate ŋu ato míaƒe gbedodoɖawo ƒe nyonyome dzi aɖe ale si gbegbe míeka ɖe edzii la afiae.”—Moises.\n“Gbedodoɖa le abe ka ene, Yehowa lé akpa ɖeka eye nye hã melé akpa evelia. Ne mele nye dzimenyawo gblɔm na Yehowa le gbedodoɖa me la, enana nye kplii dome kadodoa me sẽna ɖe edzi.”—Miranda.\n“Ne míenya wɔwɔ o la, míaƒe hiahiãwo ŋu ko míanɔ gbe dom ɖa le. Gake ne míedaa akpe na Yehowa la, míeva kpɔa ŋudzedze ɖe nu gbogbo siwo wonaa mí la ŋu eye míaƒe susu va nɔa nu siwo hiã wu la ŋu.”—Jeremy.\n“Zi ale si míeyi edzi le akpe dam na Yehowa la, zi nenemae míaƒe ŋudzedzekpɔkpɔ ɖe nu siwo wòwɔ na mí ŋu la dzina ɖe edzi. Ne míedoa gbe ɖa daa akpe na Yehowa la, enaa míaƒe susu nɔa yayra gbogbo siwo míexɔna ŋu, ke menye kuxi siwo me míetona ŋu o.”—Shelby.\nAle Si Nàwɔ Wò Gbedodoɖawo Nanyo Ðe Edzi\nƉoe Ɖe Amewo Ɖoe Ɖe Amewo Nu Ka Tae Wòle Be Mado Gbe Ða?


Yesu Dɔ Nusrɔ̃la 70 Be Woaɖaɖe Gbeƒã | Yesu Ƒe Agbemeŋutinya\nYesu Dɔ Nusrɔ̃la 70 Ða Be Woaɖaɖe Gbeƒã\nYESU TIA NUSRƆ̃LA 70 EYE WÒDƆ WO BE WOAÐAÐE GBEƑÃ\nƑe 32 K.Ŋ. ƒe nuwuwu lɔƒoe, eye anɔ abe ƒe etɔ̃e nye esia tso esime wonyrɔ Yesu. Eya kple eƒe nusrɔ̃lawo de Agbadɔŋkekenyuia ɖuƒe le Yerusalem eteƒe medidi o. Anɔ eme be wogakpɔtɔ le nutoa me. (Luka 10:38; Yohanes 11:1) Le nyateƒe me la, Yesu nɔ Yudea alo Perea nutoa, si le Yordan-tɔsisia ƒe go kemɛ dzi la me le eƒe subɔsubɔdɔa ƒe ɣleti ade mamlɛawo ƒe akpa gãtɔ me. Ehiã be woaɖe gbeƒã le nuto siawo hã me.\nDo ŋgɔ le ƒe 30 K.Ŋ. ƒe Ŋutitotoa ɖuɖu megbe la, Yesu nɔ Yudea ɣleti aɖewo heɖe gbeƒã, eye wòzɔ mɔ to Samaria. Emegbe le ƒe 31 K.Ŋ. ƒe Ŋutitotoa ɖuɣi lɔƒo la, Yudatɔ siwo nɔ Yerusalem la te kpɔ be yewoawui. Le ƒe ɖeka kple afã si kplɔe ɖo me la, Yesu fia nu le Galilea nutoa koŋ me le dziehe ɖaa. Ame geɖe va zu eyomedzelawo le ɣeyiɣi mawo me. Le Galilea la, Yesu na hehe eƒe apostolowo eye wòdɔ wo ɖa hegblɔ na wo be: “Miɖe gbeƒã be: ‘Dziƒofiaɖuƒe la gogo.’” (Mateo 10:5-7) Azɔ ewɔ ɖoɖo ɖe gbeƒãɖeɖedɔ gã aɖe ŋu le Yudea.\nYesu tia eƒe nusrɔ̃la 70 hedɔ wo eveveve tsɔ dze gbeƒãɖeɖedɔ sia gɔme. Eya ta wo katã wonye Fiaɖuƒegbeƒãɖelawo ƒe hatsotso 35 siwo awɔ dɔ le anyigbamama ma si me “nuŋeŋe la sɔ gbɔ [evɔ] dɔwɔlawo ya mede ha o” la me. (Luka 10:2) Yesu dɔ wo ɖo ɖe eŋgɔ be woaɖaɖe gbeƒã le teƒe siwo to ge eya ŋutɔ gbɔna. Ele be ame 70-awo nada gbe le dɔnɔwo ŋu ahaɖe gbeƒã gbedeasi si Yesu ŋutɔ hã le gbeƒã ɖemee.\nMenye ƒuƒoƒeawo koŋue nusrɔ̃lawo aɖe gbeƒã le o. Yesu gblɔ na wo be woayi amewo ƒe aƒewo me. Egblɔ na wo be: “Ne miege ɖe aƒe aɖe me la, gbã la, migblɔ be: ‘Ŋutifafa na aƒe sia.’ Eye ne ŋutifafalɔ̃la aɖe le afi ma la, miaƒe ŋutifafa anɔ edzi.” Nu kae nye woƒe gbedeasia? Yesu gblɔ be: “Migblɔ na wo be: ‘Mawu Fiaɖuƒe la gogo mi.’”—Luka 10:5-9.\nMɔfiame siwo Yesu na ame 70-awo la ɖi esiwo wòna apostolo 12-awo anɔ abe ƒe ɖeka ene do ŋgɔ esime wòdɔ wo. Ena wonya be menye ame sia amee axɔ wo nyuie o. Gake dɔ si woawɔ la adzra ame siwo aɖo to la ƒe dziwo ɖo, ale be ne Yesu va ɖo le ɣeyiɣi kpui aɖe megbe la, ame geɖewo adi vevie be yewoado go Aƒetɔ la ahasrɔ̃ nu tso egbɔ.\nEteƒe medidi hafi Fiaɖuƒegbeƒãɖelawo ƒe hatsotso 35 la trɔ gbɔ va Yesu gbɔ o. Wova gblɔ nɛ dzidzɔtɔe be: “Aƒetɔ, gbɔgbɔ vɔ̃wo gɔ̃ hã naa ta mí ne míeyɔ wò ŋkɔ la.” Nyatakaka nyui ma dzɔ dzi na Yesu, elabena egblɔ be: “Mekpɔ Satana wòge xoxo abe dzikedzo ene tso dziƒo. Kpɔ ɖa! Mena ŋusẽ mi be miaɖo afɔ dawo kple dziɖegbewo dzi.”—Luka 10:17-19.\nYesu to kpɔɖeŋunya si wògblɔ be ye yomedzelawo aɖo afɔ dawo kple dziɖegbewo dzi la dzi nɔ kakam ɖe edzi na wo be woaɖu nu siwo ate ŋu agblẽ nu le wo ŋu hafi la dzi. Gawu la, woate ŋu aka ɖe edzi be le etsɔme la, Satana age tso dziƒo. Azɔ hã, Yesu he ame 70-awo ƒe susu yi nu si gale vevie wu la dzi esi wògblɔ na wo be: “Migakpɔ dzidzɔ be gbɔgbɔawo naa ta mi o, ke boŋ mikpɔ dzidzɔ le esi woŋlɔ miaƒe ŋkɔwo ɖe dziƒowo ta.”—Luka 10:20.\nDzi dzɔ Yesu vevie eye wòkafu Fofoa le gaglãgbe ɖe ale si wòto esubɔla tsɛ siawo dzi wɔ nukudɔ mawo ta. Etrɔ ɖe eƒe nusrɔ̃lawo ŋu hegblɔ na wo be: “Dzidzɔtɔwoe nye ame siwo ƒe ŋku le nu siwo kpɔm miele la kpɔm. Elabena mele egblɔm na mi be, nyagblɔɖila kple fia geɖewo di vevie be yewoakpɔ nu siwo kpɔm miele la, gake womekpɔ wo o, eye wodi be yewoase nya siwo sem miele la, gake womese wo o.”—Luka 10:23, 24.\nAfi kae Yesu ɖe gbeƒã le le eƒe ɣleti ade mamlɛtɔwo me, eye nu ka tae nuto ma me koŋue wòwɔ dɔ le?\nAleke nusrɔ̃la 70-awo awɔ ake ɖe amewo ŋu?\nTogbɔ be nusrɔ̃la 70-awo te ŋu wɔ dɔ geɖe hã la, nu kae Yesu gblɔ be eyae le vevie wu?\nMawu Fiaɖuƒe La—Nu Si Tae Wòle Vevie Na Yesu\nMenye nudogoɖenunu wònye be Yesu ƒo nu tso Fiaɖuƒea ŋu wu nyati bubu ɖe sia ɖe o.


GBE BUBU Afrikaans Albanian Amharic Arabic Armenian Bislama Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Malagasy Maltese Myanmar Norwegian Polish Portuguese Punjabi Quechua (Ayacucho) Quechua (Cuzco) Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Xhosa Zulu\nChristina ƒe nu ku! Eke ɖe akplo yibɔ aɖe si me ga gbogbo aɖe le ŋu, ga si ade eƒe ƒe 20 kple edzivɔ ƒe fetue le eme! Enya ame si ƒe ga wònye hã. Nu ka wɔ ge wòala? Ne wòe ɖe nu kae nàwɔ? Ale si nàɖo nya sia ŋu la aɖe ale si nèbua anukwareɖiɖi kple ale si wònɔa vevie na wòe la afia.\nNU KAWOE nye nɔnɔme nyuiwo? Wonye nuwɔna siwo míebuna be wonyo eye wole vevie. Wo dometɔ aɖewoe nye tsɔtsɔke, anukwareɖiɖi, ablɔɖe, lɔlɔ̃, bubudede agbe ŋu kple ɖokuidziɖuɖu. Eya ta nɔnɔme nyui siwo nɔa vevie na mí la kpɔa ŋusẽ ɖe míaƒe agbenɔnɔ, nu siwo míebua nu veviwoe kple ƒomedodo si nɔa mí kple ame bubuwo dome kpakple ale si míehea mía viwoe la dzi. Togbɔ be agbe nyui nɔnɔ le vevie hã la, ele to yim.\nAGBE NYUI NƆNƆ LE TO YIM\nLe ƒe 2008 me la, numekulawo le United States bia gbe sɔhɛ alafa geɖe be woagblɔ ale si wobua nɔnɔme nyuiwoe. David Brooks gblɔ le nyadzɔdzɔgbalẽ si nye The New York Times me be: “Eɖe dzi le ame ƒo ŋutɔ be womegabua nɔnɔme nyuiwo ɖe nemi me o.” Egblɔ kpee be wo dometɔ geɖe sena le wo ɖokuiwo me be amegbɔdɔdɔ sesẽ kple amewuwu nye nu gbegblẽ, gake “to vovo na nu gbɔme siawo la, womegabua nɔnɔme nyui bubuwo ya ŋu kura o, wobunɛ be naneke megblẽ le eŋu ne ame mu aha hafi le ʋu kum, ne wofi sukudɔdeasiwo kpɔ alo ne ame aɖe le atsuƒe gake to srɔ̃a megbe ŋu o.” Ðekakpui aɖe gblɔ be: “Zi geɖe la, nyemetsia dzi ɖe nu si nye nyui alo vɔ̃ ŋu o.” Ame geɖewo gblɔna be: ‘Wɔ nu si wò ŋutɔ nèkpɔ be enyo. Wɔ nu si wò dzi gblɔ na wò.’ Ðe nuŋububu alea sɔa?\nTogbɔ be amegbetɔ ƒe dzi tea ŋu lɔ̃a ame hesea veve ɖe ame nu vevie hã la, ‘alakpatɔ kple nu gbegblẽ’ wònye. (Yeremiya 17:9) Nyateƒenya wɔnublanui sia dzena le ale si xexea me ƒe dzidzenuwo le tɔtrɔm la me abe ale si Biblia gblɔe ɖi ene. Biblia gblɔe ɖi tso gbe aɖe gbe ke be: ‘Le ŋkeke mamlɛawo me la, amewo anye ɖokuilɔ̃lawo, adegbeƒolawo, ɖokuidoɖedzilawo, busunyagblɔlawo, ame siwo melɔ̃a ame ƒe nya o kple ame wɔadãwo, ame siwo lɔ̃a dzidzɔkpɔkpɔ le esi teƒe be woalɔ̃ Mawu.’—2 Timoteo 3:1-5.\nEle be esia nyanya naʋã mí míadzro míaƒe dzi me kpɔ, ke menye be míanɔ nu siwo wògblɔna na mí la wɔm eŋumabumabui o! Le nyateƒe me la, Biblia gblɔ kɔtɛe be: “Ame si ɖoa dzi ɖe eya ŋutɔ ƒe gɔmesese ŋu la, bometsilae.” (Lododowo 28:26) Mawunyakpukpui sia ɖee fia be ele be míatsɔ mɔfiame nyuiwo amla míaƒe dzi hafi wòafia mɔ nyuitɔ mí. Afi kae míate ŋu akpɔ mɔfiame siawo le? Ame geɖe dia mɔfiame tso Biblia ŋutɔ me, eye wokpɔa ŋudzedze ɖe ale si nunya le emenyawo me eye wole eteƒe la ŋu.\nNƆNƆME NYUI SIWO ÐEA VI ŊUTƆŊUTƆ!\nNɔnɔme nyui siwo ŋu woƒo nu tsoe le Biblia me ɖee fia be mí amegbetɔwo tae woli ɖo. Esiawo ƒe kpɔɖeŋu ʋɛ aɖewoe nye lɔlɔ̃, nyuiwɔwɔ, dɔmenyonyo kple anukwareɖiɖi.\nLɔlɔ̃ na amewo.\nAgbalẽ aɖe gblɔ be: “Ne èsrɔ̃ ale si nàlɔ̃ amewo la, ke dzidzɔ aɖe agoo ɖe dziwò.” (Engineering Happiness—A New Approach for Building a Joyful Life) Edze ƒãa be mí amegbetɔwo míehiã lɔlɔ̃. Lɔlɔ̃manɔmee la, míate ŋu akpɔ dzidzɔ vavã o.\nNya si Biblia gblɔ: “Mido lɔlɔ̃, elabena enye ɖekawɔwɔ ƒe nublanu deblibo.” (Kolosetɔwo 3:14) Biblia-ŋlɔla ma ke gblɔ be: “Ne . . . lɔlɔ̃ mele asinye o la, nyemenye naneke o.”—1 Korintotɔwo 13:2.\nLɔlɔ̃ ma menye seselelãme dzro aɖe ko alo lɔlɔ̃ si nɔa srɔ̃tɔwo dome o, ke boŋ enye lɔlɔ̃ si dzidzenuwo fiaa mɔe. Enye lɔlɔ̃ si ʋãa mí míenaa kpekpeɖeŋu ame manyamanya siwo ɖo nɔnɔme sesẽwo me gake menye kple susu be woaɖo eteƒe na mí o. Esia tae 1 Korintotɔwo 13:4-7 gblɔ be: “Lɔlɔ̃ gbɔa dzi blewu, eye wònyoa dɔme. Lɔlɔ̃ meʋãa ŋu o, meƒoa adegbe o, medoa eɖokui ɖe dzi glodzoo o, mewɔa nu si mesɔ o, media ye ŋutɔ tɔ o, mebia dzi kabakaba o. Meŋlɔa vɔ̃ siwo wowɔ ɖe eŋu la ɖi o. Mekpɔa dzidzɔ ɖe nu madzɔmadzɔ wɔwɔ ŋu o, ekpɔa dzidzɔ ɖe nyateƒe boŋ ŋu. Enɔa te ɖe nuwo katã nu, . . . edoa dzi le nuwo katã me.”\nNe lɔlɔ̃ sia mele ƒome aɖe me o la, ƒomea me tɔwo kpea fu, vevietɔ ɖeviwo. Nyɔnu aɖe si ŋkɔe nye Monica gblɔ be esime yenɔ ɖevime la, wowɔa ŋlɔmi le ye ŋu, wometsɔa ɖeke le eme na ye o, eye wodɔ ye gbɔ sesẽe. Egblɔ be: “Womelɔ̃m o, eye mɔkpɔkpɔ aɖeke hã menɔ asinye o.” Esi wòxɔ ƒe 15 la, eʋu yi ɖatsi tɔgbuia kple mamaa siwo nye Yehowa Ðasefowo la gbɔ.\nMonica gblɔ be: “Ƒe eve siwo metsɔ nɔ wo gbɔ la, wokpe ɖe nye, nyɔnuvi si ŋu kpena sia ŋu meva zu ame si doa vivi ɖe ame ŋu, si lɔ̃a ame hetsɔa ɖe le eme na ame. Wokpe ɖe ŋunye meva zu ɖetugbui si ŋu bubu le.” Fifia Monica ɖe srɔ̃ hele dzidzɔ kpɔm, eye eya kple srɔ̃a kpakple wo vi etɔ̃awo ɖea lɔlɔ̃ fia ame bubuwo to Biblia me gbedeasia gbɔgblɔ na wo me.\nLɔlɔ̃ ƒe futɔ si menya kpɔna dzea sii bɔbɔe o lae nye ŋutilãmenuwo yome titi, si nye ale si ame geɖe susunɛ be kesinɔnuwo ƒe amesinɔnɔ kple agbeɖuɖue nye nu vevitɔwo. Ke hã, numekulawo ɖo kpe edzi enuenu be nukutɔe la ga geɖe kpɔkpɔ menana wokpɔa dzidzɔ o. Le nyateƒe me la, ame siwo tia ga yome la le nuxaxa ƒlem na wo ɖokui, eye Biblia hã da asi ɖe nya sia dzi. Nyagblɔla 5:9 gblɔ na mí be: “Ame si lɔ̃a ga la, ga maɖi ƒo nɛ o, eye ame si lɔ̃a kesinɔnu la, viɖe aɖeke matso eme nɛ o. Esia hã toflokoe.” Biblia gblɔ hã be: “Mina miaƒe agbenɔnɔ navo tso galɔlɔ̃ me.”—Hebritɔwo 13:5.\nNyuiwɔwɔ kple dɔmenyonyo.\nNyati aɖe si numekuƒe aɖe si le United States ŋlɔ la gblɔ bena: “Ðe madzɔ dzi na wò ŋutɔ be nàkpɔ dzidzɔ mavɔ aƒle le fiase me oa? Menye drɔ̃eƒenya dzro aɖe ko nya sia nye abe ale si nàsusui ene o. Ɣesiaɣi si nèƒle nane be wòaɖe vi na ame aɖe la esia tututu wɔm nèle.” (The Greater Good Science Center si le California Yunivɛsiti, Berkeley) Nu si nya sia fiae nye be: Nunana amewo nana míekpɔa dzidzɔ wu be woana nu mí.\nNya si Biblia gblɔ: “Dzidzɔ geɖe le nunana me wu nuxɔxɔ.”—Dɔwɔwɔwo 20:35.\nZi geɖe la, nu nyuitɔ siwo míate ŋu ana amewoe nye míawo ŋutɔwo, si lɔ míaƒe ɣeyiɣi kple míaƒe ŋusẽ ɖe eme, eye esia ɖea vi wu. Le kpɔɖeŋu me, nyɔnu aɖe si ŋkɔe nye Karen kpɔ nyɔnu aɖe kple via nyɔnu eve wonɔ anyi ɖe ʋu aɖe me, eye wòkpɔ be ʋua ƒe ŋgɔgbe le ʋuʋu. Nyɔnua kple viawo dometɔ ɖeka yina yameʋu ɖo ge gake woƒe ʋua gbe dzo eye taksi si woyɔ la hã tsi megbe. Togbɔ be abia be Karen naku ʋu miniti 45 hafi aɖo yameʋudzeƒea hã la, edoe ɖe wo gbɔ be yeakɔ wo ayii. Eye wolɔ̃. Esi Karen trɔ tso yameʋudzeƒea gbɔna la, ekpɔ nyɔnua ƒe vi nyɔnu evelia wògakpɔtɔ nɔ lalam le eƒe ʋu la me le ʋutɔɖoƒe.\nNyɔnua gblɔ nɛ be: “Srɔ̃nye le mɔ dzi gbɔna.”\nKaren ɖo eŋu nɛ be: “Edo dzidzɔ nam be èle dedie. Meyina seƒoƒowo me dzra ge ɖo le míaƒe Fiaɖuƒe Akpata me, alo míaƒe tsɔtsi.”\nNyɔnua biae be: “Yehowa Ðasefoe nènyea?”\nKaren ɖo eŋu nɛ be: “Ɛ̃e.” Eye woɖo dze vie.\nLe kwasiɖa ʋɛ aɖewo megbe la, Karen xɔ lɛta aɖe. Lɛta me nya aɖewo yi ale: “Nye kple danye míeŋlɔ nyui si nèwɔ na mí la be o. Míete ŋu ɖo yameʋua le kpekpeɖeŋu si nèna mí ta! Nɔvinye gblɔ na mí be Yehowa Ðasefoe nènye, esia na míese nu si tae nèwɔ nyui sia na mí ɖo la gɔme. Ðasefoe danye hã nye, eye nye ŋutɔ hã gbeƒãɖela si dzudzɔ gbeadzidedee menye. Gake eteƒe madidi o matrɔ asi le nye nɔnɔmea ŋu!” Karen kpɔ dzidzɔ ŋutɔ be yete ŋu kpe ɖe haxɔsetɔ eve ŋu. Egblɔ be: “Mefa dzidzɔvi.”\nAgbalẽŋlɔla Charles D. Warner ŋlɔ bena: ‘Teƒeɖoɖo siwo nyo wu le agbe me la dometɔ ɖekae nye be ame si dze agbagba vevie wɔ nyui na ame aɖe la, ewɔ nyui na eɖokui.’ Alea wòle, elabena ɖe Mawu wɔ amegbetɔwo be woaɖe yeƒe nɔnɔme xɔasiwo afia, ke menye be woanye ɖokuitɔdilawo o.—1 Mose 1:27.\nNɔnɔme nyui sia hiã vevie na amegbetɔwo ƒe ƒuƒoƒo deŋgɔ ɖe sia ɖe. Anukwaremaɖimaɖi nana wovɔ̃na na ame, womegakana ɖe ame dzi o eye wògblẽa hadomegbenɔnɔ me.\nNya Si Biblia Gblɔ: ‘Ame kae adze Mawu ƒe agbadɔ me?’ Ŋuɖoɖoae nye: “Ame si fɔɖiɖi mele eƒe zɔzɔme ŋu o, . . . eye wòtoa nyateƒe le eƒe dzi me.” (Psalmo 15:1, 2) Ɛ̃, anukwareɖiɖi si tso dzi me nye nɔnɔme si nɔa ame si abe ale si wòle le nɔnɔme bubu siwo me míedzro gome ene. Mele be woaɖi anukware le esi nɔnɔmea dea ame dzi ta ko o.\nÈɖo ŋku Christina si ke ɖe akplo si me ga le ŋu la dzia? Ɛ̃, eƒe dzimedidie nye be yeadze Mawu ŋu, ke menye be yeazu kesinɔtɔ o. Eya ta esi ŋutsu si ƒe ga bu eye wòtsi dzi vevie la trɔ va la, Christina gblɔ nɛ be yeke ɖe eƒe gaa ŋu. Ewɔ nuku nɛ ŋutɔ be Christina ɖi anukware alea. Nenema kee wòwɔ nuku na Christina ƒe dɔmemegã hã, eya ta edo Christina ɖe ŋgɔ wòva zu fiasedzikpɔlawo ƒe tatɔ. Ame siwo dzi woka ɖo vevie ye wodana ɖe ɖoƒe sia. Aleke esia ɖo kpe 1 Petro 3:10 ƒe nyateƒenyenye dzie nye esi! Afi ma gblɔ be: “Ame si di be yealɔ̃ agbe, eye yeakpɔ ŋkeke nyuiwo la, nekpɔ eƒe . . . nuyiwo dzi ɖe amebeble ŋu.”\nTO “AME NYUIWO ƑE MƆ DZI”\nNɔnɔme nyui siwo ŋu woƒo nu tsoe le Biblia me la ɖee fia be Wɔla la lɔ̃ mí vevie, elabena nɔnɔme siawo nana míetoa “ame nyuiwo ƒe mɔ dzi.” (Lododowo 2:20; Yesaya 48:17, 18) Ne míenɔ agbe ɖe mɔfiame mawo nu la, míeɖenɛ fiana be míelɔ̃ Mawu eye esia ɖea vi geɖe na mí. Le nyateƒe me la, Biblia do ŋugbe sia be: ‘Lé ŋku ɖe Mawu ƒe mɔwo ŋu, ekema ado wò ɖe dzi, ne nànyi anyigba la dome, eye ne woatsrɔ̃ ame vɔ̃ɖiwo la, àkpɔ eteƒe.’—Psalmo 37:34.\nƐ̃, etsɔme wɔnuku ka gbegbee nye esi le ame siwo ɖea nɔnɔme nyui siwo ŋu woƒo nu tsoe le Biblia me la fiana la lalam! Ame siawo ava nɔ agbe le ŋutifafa me le anyigba dzi, afi si vɔɖivɔ̃ɖi aɖeke manɔ o. Vavãe, ele be míatu nɔnɔme nyui siwo ŋu Biblia ƒo nu tsoe la ɖo.\nEhiã Kpata Be “Anyigbadzinɔla Ðe Sia Ðe Naɖe Nɔnɔme Nyuiwo Afia”\nNyadzɔdzɔgbalẽ aɖe gblɔ be: “Ameƒomea ƒe agbetsitsi ate ŋu atso ale si anyigbadzinɔla ɖe sia ɖe naɖe nɔnɔme nyuiwo afia gbɔ. Ðewohĩ nya si dzi ame akpa gãtɔ lɔ̃ ɖo lae nye Sikasedede la.” (Counseling and Values) Sedede kae? Eyae nye Yesu Kristo ƒe nufiafia si nye be: “Nu sia nu si miedina be amewo nawɔ na mi la, ele be miawo hã miawɔ nenema ke na wo.”—Mateo 7:12.\n‘Lɔ̃ hawòvi abe wò ŋutɔ ɖokuiwò ene.’—Marko 12:31.\n“Migatsɔ vɔ̃ ɖo vɔ̃ teƒe na ame aɖeke o.” —Romatɔwo 12:17.\n“Miyi edzi . . . miatsɔ anɔ mia nɔewo kem faa ne nya aɖe le ame aɖe si ɖe nɔvia ŋu.” —Kolosetɔwo 3:13.\n“Nu vɔ̃ɖi ƒomeviwo katã ƒe ke ɖekae nye galɔlɔ̃.” —1 Timoteo 6:10.\nƉoe Ɖe Amewo Ɖoe Ɖe Amewo Nɔnɔme Nyui Siwo Nana Míezua Ame Ðɔʋuwo\nNu Si Ta Wònyo Be Woanye Anukwareɖila


20 Gbe ɖeka esi Yesu le nu fiam amewo le gbedoxɔa me hele gbeƒã ɖem nya nyuia la, nunɔlawo ƒe tatɔwo, agbalẽfialawo kple dumegãwo va 2 gblɔ nɛ be: “Gblɔe na mí, ŋusẽ kae nètsɔ le nu siawo wɔm? Alo ame kae na ŋusẽ sia wò?”+ 3 Eɖo eŋu na wo be: “Nye hã mabia nya ɖeka mi, ne miaɖo eŋu nam: 4 Dziƒoe Yohanes ƒe amenyɔnyrɔ ɖe tsi me la tso loo alo amegbetɔwo gbɔe wòtso?” 5 Ale wolée kpɔ le wo nɔewo dome eye wogblɔ be: “Ne míegblɔ be, ‘Dziƒoe wòtso’ la, abia be, ‘Ekema nu ka tae miexɔ edzi se o?’ 6 Ke ne míegblɔ be, ‘Etso amewo gbɔ la,’ dukɔ blibo la aƒu kpe mí, elabena woka ɖe edzi be nyagblɔɖilae Yohanes nye.”+ 7 Eya ta woɖo eŋu be yewomenya afi si wòtso o. 8 Eye Yesu gblɔ na wo be: “Nye hã nyemagblɔ ŋusẽ si metsɔ wɔa nu siawoe la na mi o.” 9 Eye wòdo lo sia na ameawo be: “Ame aɖe de waingble,+ eye wòtsɔe de asi na agbledelawo, eye wòzɔ mɔ yi duta ɣeyiɣi didi aɖe.+ 10 Ke esi ɣeyiɣia ɖo la, edɔ eƒe kluvi ɖeka ɖe agbledelaawo gbɔ be woatsɔ waingblea me kutsetse la ƒe ɖe nɛ. Ke agbledelaawo ƒoe heɖoe ɖa asi ƒuƒlu.+ 11 Ke egadɔ kluvi bubu ɖe wo gbɔ. Woƒo eya hã, wodo vloe, eye woɖoe ɖa asi ƒuƒlu. 12 Ke egadɔ etɔ̃lia ɖa; wode abi eya hã ŋu, eye wonyae do goe. 13 Ke waingbletɔ la gblɔ be, ‘Nu ka wɔ ge mala? Madɔ vinye si gbɔ nyemelɔ̃a nu le o la ɖa.+ Ðewohĩ woasi vinye ŋkume ɖa.’ 14 Esi agbledelaawo kpɔe la, wogblɔ na wo nɔewo be, ‘Ame siae nye domenyila la. Mina míawui, ne domenyinua nazu mía tɔ.’ 15 Ale wohee do goe le waingblea me, eye wowui.+ Ke nu kae waingbletɔ la awɔ wo? 16 Ava, eye wòawu agbledela siawo, eye wòatsɔ waingblea ade asi na ame bubuwo.” Esi wose nya sia la, wogblɔ be: “Madzɔ akpɔ o!” 17 Gake ekpɔ wo dũu eye wògblɔ be: “Ke nya sia si woŋlɔ ɖi be: ‘Kpe si xɔtulawo gbe la, eyae va zu dzogoedzikpe vevitɔ,’ la gɔme ɖe?+ 18 Ame sia ame si adze kpe ma dzi la agbã gudugudu.+ Eye ame sia ame si dzi wòage adze la, agbã gudugudu.” 19 Eya ta agbalẽfialawo kple nunɔlawo ƒe tatɔwo di be yewoalée le gaƒoƒo ma tututu me, elabena wokpɔe dze sii be yewo ŋue wòdo lo sia ɖo, gake wovɔ̃ dukɔ la.+ 20 Wole eɖiam, eye woda ame aɖewo hedɔ wo ɖa le adzame be woawɔ wo ɖokuiwo abe ame dzɔdzɔewo ene, ne woalée le eƒe nuƒoƒo me,+ ale be woatsɔe ade asi na dziɖuɖua kple nutodziɖula la.* 21 Eye wobiae be: “Nufiala, míenyae be èƒoa nu hefiaa nu ɖe eteƒe, eye mèkpɔa ame ŋkume o, ke boŋ èfiaa Mawu ƒe mɔ la le nyateƒe me: 22 Ðe se ɖe mɔ* be míaxe adzɔwo na Kaisaro loo, alo se meɖe mɔ o?” 23 Ke ekpɔ woƒe ayemenuwɔwɔa dze sii, eye wògblɔ na wo be: 24 “Mitsɔ denario* ɖeka vɛ makpɔ. Ame ka ƒe nɔnɔmetata kple nuŋɔŋlɔ ye le edzi?” Woɖo eŋu be: “Kaisaro tɔe.” 25 Egblɔ na wo be: “Ekema mitsɔ nu siwo nye Kaisaro tɔ la na Kaisaro,+ eye nu siwo nye Mawu tɔ la, na Mawu.”+ 26 Ale womete ŋu lée le eƒe nuƒoƒo me le ameawo ŋkume o, eƒe ŋuɖoɖoa wɔ nuku na wo, eye ɖoɖoe zi le wo nu. 27 Ke Zadukitɔwo, ame siwo gblɔna be tsitretsitsi+ aɖeke meli o la, dometɔ aɖewo va biae be:+ 28 “Nufiala, Mose ŋlɔ ɖi na mí be, ‘Ne ame aɖe nɔviŋutsu ku hegblẽ srɔ̃a ɖi eye medzi vi aɖeke o la, nɔvia naxɔ nyɔnua aɖe, eye wòado ƒome ɖi nɛ.’+ 29 Eva dzɔ be nɔviŋutsu adre aɖewo nɔ anyi. Gbãtɔa ɖe srɔ̃, gake medzi vi aɖeke hafi ku o. 30 Eya ta evelia 31 kple etɔ̃lia ɖe nyɔnua. Eye nenema wo ame adre la katã ɖee, womedzi vi aɖeke hafi ku o. 32 Mlɔeba nyɔnua hã ku. 33 Eya ta le tsitretsitsia me ɖe, wo dometɔ ka srɔ̃e wòanye? Elabena wo ame adre la katã ɖee kpɔ.” 34 Yesu gblɔ na wo be: “Nuɖoanyi* sia me viwo ɖea srɔ̃, eye wotsɔa wo nana woɖena, 35 ke ame siwo wobu be wodze akpɔ agbe le nuɖoanyi ma me eye woafɔ wo ɖe tsitre tso ame kukuwo dome ya maɖe srɔ̃ o, eye womatsɔ wo ana be woaɖe hã o.+ 36 Le nyateƒe me la, womagate ŋu aku hã o, elabena woanɔ abe mawudɔlawo ene, eye esi woafɔ wo ɖe tsitre* ta la, woanye Mawu ƒe viwo. 37 Ke Mose hã gblɔe le ŋuve ŋuti nuŋlɔɖia me be woafɔ ame kukuwo, esi wòyɔ Yehowa* be ‘Abraham ƒe Mawu kple Isak ƒe Mawu kpakple Yakob ƒe Mawu.’+ 38 Menye ame kukuwo ƒe Mawue wònye o, ke boŋ agbagbeawo tɔe, elabena wo katã wole agbe nɛ.”+ 39 Eye agbalẽfialawo dometɔ aɖewo ɖo eŋu nɛ be: “Nufiala, èƒo nu nyuie.” 40 Eye womegate ŋu do dzi bia nya ɖeka pɛ hãe o. 41 Eye wòbia wo be: “Aleke wɔ wogblɔna be David vie Kristo la nye?+ 42 Elabena David ŋutɔ gblɔ le Psalmowo ƒe agbalẽa me be, ‘Yehowa* gblɔ na nye Aƒetɔ be: “Bɔbɔ nɔ nye ɖusime, 43 va se ɖe esime matsɔ wò futɔwo awɔ wò afɔɖodzinui.”’+ 44 Eya ta David yɔe be Aƒetɔ; ekema aleke wɔ wònye via?” 45 Eye esi ameawo katã le to ɖom la, egblɔ na nusrɔ̃lawo be: 46 “Mikpɔ mia ɖokui dzi nyuie le agbalẽfiala siwo nɔa awu ʋlayawo me nɔa tsatsam, siwo dina be amewo nado gbe na yewo le ablɔwo me,* eye wolɔ̃a ŋgɔgbezikpuiwo dzi* nɔnɔ le ƒuƒoƒewo kple bubunɔƒewo nɔnɔ le fiẽnuɖuƒewo la ŋu,+ 47 ame siwo daa adzo ahosiwo ƒe aƒewo,* eye wodoa gbe legbewo ɖa be amewo nakpɔ yewo.* Ame siawo ƒe ʋɔnudɔdrɔ̃ le sesẽ ge wu.”


GBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Lithuanian Malagasy Maltese Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Urdu Xhosa Zulu\nTSO gbe aɖe gbe kee kpakpaluʋui dzeani (painted lady, belle-dame) siawo nya kpɔna na Europatɔwo, ke hã womenya nu si tututu dzɔna ɖe wo dzi ne dzomeŋɔli wu enu o. Ðe wokuna ne vuvɔŋɔli dze egɔmea? Numekuku yeye aɖe si wowɔ la ɖe nu tɔxɛ aɖe fia tso kpakpaluʋui siawo ŋu. Ƒe sia ƒe la, kpakpaluʋui siawo ʋuna tso Europa ƒe dziehe vaa Afrika.\nNumekulawo zã yamenutomenudimɔ̃ (radar) deŋgɔwo tsɔ ku nu me le kpakpaluʋui siawo ŋu eye ame bubuwo hã tsɔ wo ɖokuiwo na faa le Europa bliboa be yewoanɔ ŋku lém ɖe kpakpaluʋui siawo ŋu. Numekuku siawo ɖee fia be ne dzomeŋɔli le enu wum la, kpakpaluʋui dzeani miliɔn geɖe ʋuna tso Europa ƒe anyiehe vaa Afrika, wotoa yame ʋĩi anɔ abe meta 500 ene, si wɔnɛ be ƒãa hafi amewo tea ŋu kpɔa wo. Kpakpaluʋui siawo lalaa yaƒoƒo aɖe si dea wo dzi si ƒe dusisi nye kilometa 45 le gaƒoƒo ɖeka me, eye yaƒoƒo sia kplɔa wo vaa Afrika. Ƒe sia ƒe la, wozɔa mɔ kilometa 15,000 tso Artik ƒe yɔyrɔe nu le dziehe gome ɖaa heva wua enu ɖe Ɣetoɖoƒe Afrika le anyiehe gome ɖaa. Woƒe mɔzɔzɔ sia nyea esi Dziehe Amerikatɔwo ƒe kpakpaluʋui si woyɔna be monarch zɔna la ƒe teƒe eve. Kpakpaluʋui dzeani siawo ƒe dzidzime ade kuna vɔna hafi woƒe mɔzɔzɔ yiyi-kple-gbɔgbɔ ɖeka wua enu.\nNufialagã Jane Hill si fiaa nu le York Yunivɛsiti si le England gblɔ be: “Kpakpaluʋui dzeani siawo nɔa mɔzɔzɔa dzi henɔa vi ƒom le mɔ dzi.” Ƒe sia ƒe la, wotoa mɔ sia dzi zɔa mɔ tso Europa vaa Afrika hegbugbɔ yia Europa.\nRichard Fox si nye Kpakpaluʋuiwo Dzi Kpɔƒe ƒe amegã gblɔ be: “Kpakpaluʋui sia si ƒe kpekpeme mede gram ɖeka teti o, si ƒe ahɔhɔ̃ le abe abui ƒe ta ene eye mesrɔ̃a naneke tso dzidzime si do ŋgɔ nɛ gbɔ o la tea ŋu zɔa Europa kple Afrika mɔ sia.” Aƒetɔ Fox gblɔ kpee be: “Amewo bunɛ tsã be ɖeko ya ƒoa kpakpaluʋui siawo nɔa yiyim va se ɖe esime Britaintɔwo ƒe vuvɔŋɔlimeya na woku, eye alea koe wòyia edzi le woƒe dzidzimeviwo hã gome.” Ke hã numekuku yeye sia “ɖee fia be Kpakpaluʋui Dzeani sia ƒe mɔzɔzɔa le etɔxɛe ŋutɔ.”